Pabiloi 6 Bilboko espazioak "La casa de Bernarda Alba" estreinatu du\nItziar Lazkano: 'Lorcaren esku jakintsuak gidatu gaitu'\nPabiloi 6 Bilboko espazioko Antzerki Laborategiak “La casa de Bernarda Alba” Federico Garcia Lorca idazlearen lan postumoaren bertsio berri bat estreinatuko du ostiral honetan, urtarrilak 20.\nPabiloi 6 Zorrotzaurre Bilboko auzoan, Itsasadarraren ertzean, dagoen espazioaren Antzerki Laborategiak beste ekarpen bat egin dio arte eszenikoen plazari, "La casa de Bernarda Alba" Federico Garcia Lorca andaluziar poeta eta antzerkigilearen lana taularatuz.\nItziar Lazkanoren zuzendaritzapean, Olatz Ganboa, Vene Herrero, Idoia Merodio, Nagore Navarro, Leire Orbe, Carmen Pardo, Aiora Sedano eta Yannick Vergara aktoreek hartuko dute bere gain Lorcaren testu itogarri eta artegagarri hau berritzeko lana, sei emanalditan (urtarrilak 20, 21 eta 22, eta 27, 28 eta 29), dagoeneko sarrerarik ez dagoela.\nLorca hil zutenetik 80 urte joan direla eta, egile eskubideen zamarik gabe murgildu ahal izan da Itziar Lazkano zuzendaria Lorcaren testuan, jabari publikokoak baitira dagoeneko haren lanak. "La casa de Bernarda Alba"n agerikoak dira parekotasunik eza, emakumeen aurkako indarkeria eta autoritateak berori onartzen duela, baita arbasoengandik jasotako kultura ereduek egoera bidegabe hori indartzen dutela.\nLazkanok berak azaldu digu Pabiloi 6ren antzezlan berri hau, eta Lorcaren antzerkigintza gerturatu digu, ondorengo elkarrizketan.\nPatriarkatua, mendekotasuna, autoritarismoa, errepresioa eta indarkeria… Lorcak "La casa de Bernarda Alba" idatzi zuenetik 80 urte pasatu diren honetan, tamalez, ez dirudi gai horiek gaurkotasuna galdu dutenik…\nBai, zoritxarrez, kultura patriarkalak eutsi egin dio denboraren joanari, inork susmatuko ez zuen bezala. Hirurogeiko eta hirurogeita hamarreko hamarkadetako kultura berrikuntza bizi genuenok belaunaldi bat gelditzen zitzaiola pentsatzen genuen, baina tristea da ikustea XXI. mendean patriarkatuaren kultura paradigmek bizirik jarraitzen dutela.\nMenderatzeko moduak aldatu dira, baina ondorioek emakumeen borondatea mugatzen jarraitzen dute. Borrokan jarraitzen dugu.\nZer nabarmenduko zenuke Lorcaren testuaz? Zertan da desberdina zuen bertsioa?\n"La casa de Bernarda Alba" haren maisulana da. Horretan, hainbat urteko lanaren emaitza lortu zuen: poesia eta naturaltasuna uztartu, edertasuna sinesgarritasunarekin batu. Poesia hezurmamitua da, haren hitzak erabilita.\nGure bertsioak orpoz orpo jarraitu nahi dio Federicoren proposamenari, ez dugu uste klasiko honek ezer berririk behar duenik. Lorcaren esku jakintsuak gidatu gaitu, eta hari jarraitu diogu atsegin handiz.\nZergatik utzi du Lorcaren literaturak horren arrasto sakona? Zerk egiten du horren berezi andaluziar idazlea, zure ustez?\nEra bateko edo besteko bereizkeria pairatu dutenei enpatiaz begiratzen die, begirada errukitsu, samur eta ulerkorra dauka. Herri xehearen hizkera miresten zuela eta herritar xumeen jakituria errespetatzen zuela ere azpimarratuko nuke.\nGainera, harrigarria da haren analisiaren zintzotasuna eta sakontasuna, eta bidegabekeriaren aurrean sumintzeko ausardia.\nNeba Federico, eskerrik asko!\nOlatz Ganboa, Vene Herrero, Idoia Merodio, Nagore Navarro, Leire Orbe, Carmen Pardo, Aiora Sedano eta Yannick Vergara aktoreekin lan egin duzu "La casa de Bernarda Alba"ren bertsio honetan. Istorio itogarri honi aktore horien interpretazioak eusten diola kontuan hartuta, nola egin duzu lan horiekin?\nAktoreek sortzeko duten sena ez oztopatzen saiatu naiz. Horregatik, nork bere askatasuna gara dezan antolatu dut lana, eta estilo guztiak uztartzeari begiratu diot.\nZuzentzea behatu eta akuilatzea da, beste ezer baino gehiago. Eurak dira sortzaileak.\n2017an, jabari publikokoan izatera pasatu dira Lorcaren lanak. Zer erraztasun ematen dizue horrek sortzaileei?\nDagoeneko ez dugu itxaron behar senideek, eskubideen jabeek, baimena eman arte. Askotan, nahiko elitistak ziren, gainera, kontrol hori gauzatzeko orduan. Orain, Federico guztiona da, inoiz baino gehiago, eta horrek poztu egiten nau.\nZer-nolako kontrola egiten zuten haren lanen jabeek?\nJadanik ez dute horrelakorik egiten, baina, Lorcaren ondorengoak batik bat, oso zorrotzak ziren, bai arlo ekonomikoari bai lanerako eskatzen zuten inbertsioari dagokionez.\nBertsio hau Pabiloi 6ko Antzerki Laborategiak egin du. Zer da talde hori?\nPabiloi 6 aktoreen plataforma bat da, eta, berorretan, eurak dira beren lanpostuaren benetako jabeak.\nAskatasun haize horrek, jakintsukeriarik gabeko naturaltasunak eta lan zintzoa egiteko beharkizunak publikoa erakarri du, eta aretoa sarri eta maiz beteta ikustera ohitu gaituzte.\nEgia bilakatutako ametsa da, eta gure ahalegin guztia jarri eta txerak egingo dizkiogu etengabe, zaintzeko. Gora Pabiloi 6, eta urte askotarako!


Hipoteka partekatuak | Consumer\nEzezagunen artean hipoteka-mailegua partekatzea izan daiteke alokairuaren alternatiba egokiena etxebizitza bat bakarka erosi ezin dutenentzat\nEtxe bat erosiko zenuke ezezagun batzuen ondoan? Afektibitaterik eta odolkidetasunik gabeko pertsona-talde baten artean etxebizitza erosteko gastuak zatitzea aukera berria da Espainian, kolektibo heterogeneoari (gazteak, etorkinak eta bananduak) hipoteka bat ordaintzeko aukera emango diona. Beste edozein hipoteka-maileguren baldintza orokor beretan eta abantaila fiskal berberekin, hipotekaren arazorik handiena da jabeetako batek higiezina saldu nahi duela gainerakoen aurkakotasunarekin, edo jabekideren batek berankortasuna izan dezakeela. Baina erosleen interesak babestuta daude, horrelako egoerei aurre hartzen saiatzen baitira kreditua kontratatzen den unetik beretik, kontratuak sinatuz. Hori ote da etxebizitzaren arazo gero eta larriagoaren irtenbidea?\netxebizitza hipoteca-eu hipotecario-eu partekatu Préstamo-eu


About: Errobi-Aturri herri elkargoa\nArtikulu hau egoitza Hiriburun duen herri elkargoari buruzkoa da; beste esanahietarako, ikus «Errobi (argipena)». Errobi-Aturri herri elkargoa (frantsesez communauté de communes Nive-Adour) Lapurdiko 11 udalerrik osatzen duten herri elkargo bat da.\nArtikulu hau egoitza Hiriburun duen herri elkargoari buruzkoa da; beste esanahietarako, ikus «Errobi (argipena)». Errobi-Aturri herri elkargoa (frantsesez communauté de communes Nive-Adour) Lapurdiko 11 udalerrik osatzen duten herri elkargo bat da. (eu)\nErrobi-Aturri herri elkargoa (eu)\nwikidata:Errobi-Aturri herri elkargoa\ndbpedia-es:Errobi-Aturri herri elkargoa\ndbpedia-fr:Errobi-Aturri herri elkargoa\ndbpedia-wikidata:Errobi-Aturri herri elkargoa


21. zkia. 2018eko Abendua |eus | es\n• Espainiako etxebizitzaren politika publikoak eraginkorrak dira dauden tokietan? • Beste europa eta laugarren zutabea erakitzeko beharra.\n[ info gehiago ] [ info gehiago ]\n2019 etxebizitza aurrekontuaren proiektua: 276,7 miloi euro.\nEtxebizitza Programako 2019ko aurrekontua 141,81 miloi eurokoa da, hau da, 2018an baino ia % 12 gehiago.\nEtxebizitza-arloko gastu zuzeneko politiketara bideratzeko 2019ko aurrekontuetan zer gaitasun dagoen zehazteko, analisian Visesa eta Alokabide sozietate publikoetako aurrekontu gastuak ere izan behar dira kontuan.\n2019rako, Visesak 117,5 miloi euroko gastu-aurrekontua du (2018an baino % 4 gutxiago), eta, Alokabidek, 84,1 milioi eurokoa (2018an baino % 8 gehiago).\nAurrekontu bateratua (Etxebizitza Sailburuordetzarena gehi berari atxikitako sozietate publikoena), 276,7 milioi eurokoa izango da 2019an, hau da, 2018ko 261 milioi euroak baino % 6 gehiago.\n2018 urri arte ia 25.500 EIT eginda.\n110,7 miloi euro, 2016an etxebizitza arloan likidatutako gastua.\nEgindako Eraikinen azterketa tekniko kopurua 25.419ra iristen da (2018/10/01 arte). Bizkaian guztien %46a egin dira (11.694). Gipuzkoan %36a (9.073) eta Araban gainerako %18a (4.652).\nPatologiak behar duen jardunaren gradua analizatuz, bereziki mantentze lanak egin dira (11.166; %44). Epe ertainera ezinbestekoak (6.358; %25), Presakoak (5.728; %23) eta Oso presakoak (1.099; %4)\nHurrengo 3 eta 10 urteetarako aurreikuspenak hurrengoak dira:\n• 3 urtetara aurreikusitako EIT kopurua (2018-2020):\n• 10 urtetara aurreikusitako EIT kopurua (2018-2027):\nAutonomia-erkidegoek etxebizitzaren arloan jorratutako gastu-politiken bilakaeraren ikuspegi konparatua eskaintzen du EBk. Izan ere, egungo testuinguru ekonomikoa hobea izan arren, aurrekontu-murrizketek oraindik indarrean jarraitzen dute, krisialdian austeritate-politika zorrotza eta gastu publikoaren murrizketa orokorra ezarri ondoren.\nEuskadin etxebizitza-alorrean egindako gastua erdira murriztu da 2008tik 2016ra bitartean, nahiz eta urtetik urterako aldakuntzak pixka bat lasaiagoa izan eta, oro har hartuta, bilakaera positiboagoa izan, beste autonomía erkidego batzuetan baino.\n2016an 110,7 milioi eurorekin, Euskadi, hiru autonomia-erkidegorik jendetsuenen —Andaluzia, Katalunia eta Madril— atzean kokatzen da.\nZer egoera aurkezten du Higiezinen merkatuak 2017an? Euskadiko etxebizitza huts kudeagarrien artean 20.840 okupatu gabe azken 2 urtetan.\nEraikuntza-sektorearen produkzioak nabarmen egin du gora (+% 4,9) 2017an, eta hirukoiztu egin du 2016an sektorean izandako hazkundea (+% 1,6). Hala, aise gainditu ditu hirugarren sektoreak eta industria sektoreak 2017an izan dituzten hazkundeak (+% 2,6 eta +% 3,7 hurrenez hurren).\nAlabaina, enplegu-sorrerari dagokionez, enpleguak ez du aldeko ildorik erakutsi. Izan ere, sektorean enpleguak % 0,8 egin du gora 2017an, 2016n izandako % 1,3tik behera. 2008an baino 35.1000 enplegu gutxiago (-% 42) zeuden sektorean 2017an, atzeraldiak izan duen inpaktu gordinaren erakusle.\nSektorearen jardueraren hobekuntzaren atzean, 2017an etxebizitza berri libreen eraikuntzek izandako portaera ona dago. Ekitaldian 3.380 etxebizitza berri libre bukatu dira, 2016an baino % 80 gehiago.\nEBak emaitzen analisi osoa eskaintzen du urteko laburpen txostenean.\nEtxebizitzaren 3/2015 Legearen irizpide zorrotzagoa ezarriz gero, etxebizitza hutsen kopurua 20.840 etxebizitza hutseko da 2017an. Hau da, hamar etxebizitza huts kudeagarritatik sei okupatu gabe egon dira azken bi urteotan, Euskadiko etxebizitzen parkearen % 2koa izango litzateke.\nAitzitik, 13.626 etxebizitza uneren batean okupatuta egon dira, nahiz eta aldika izan, azken bi urteotan.\n6.581 etxebizitzek (2 urtez hutsik dirauten etxebizitza kudeagarrien %º31,6a) bizigarritasun baldintza egokiak dituzte; 5.862 etxebizitzek (%º28,1a) konponketa lan arinak behar dituzte. Eta, 4.536 etxebizitzek (%º21,8a) hauen erabilpenerako konponketa lan handiak behar dituzte.\nEuskadiko etxebizitza parkearen %2,4 denboraldiko etxebizitza da. Etxebizitza mota honen inzidentzia altuagoa da Araban (etxebizitza parkearen %4,8), Bizkaia eta GIpuzkoari dagokionez (etxebizitzan %1,9).\nDeskalifikatu gabeko etxebizitza parkearen bilakaera


Mendi Filmek, Bizkaiko Foru Aldundiko Euskara, Kultura eta Kirol Sailak, eta Ternuak, Mendiko Kulturaren inguruko zinemagintza sustatzeko xedez sortutako Bekaren lehen edizioko filma iritsi da bere puntu gorenera. 'Txango', Tamara Lucarinirena, Euskaldunako aretoan estreinatu da. Ekitaldi berean iragarri da, Bekaren 2. edizioko proiektu irabazlea: 'Lobos' , Marina García zuzendariarena. Eta 3. edizioko deialdia zabaldu da. Pagasarrira txango bat. Lau neska, lau mendizale "berri', adiskidetasunari bide emanaz Bilboko gailur ezagunean gora. Testuinguru horrekin, udako mendi irteera soil baina polit bat josi du Tamara Lucarinik bere 'Txango' lanean. BBK Mendi Film Bilbao-Bizkaia zinemaldiko saioetako bat izan da agertokia, Euskalduna Jauregian, 14. edizioko egitarauan.\nTamara Lucarinik, lagun izan ditu filmako taldekide eta protagonistak, eta baita Bekaren zaindariak ere: Lorea Bilbao foru diputatua, Alberto Iñurrategi Ternua ordezkari eta Epaimahaikide lez, eta Jabier Baraiazarra Mendi Film-eko zuzendaria.\nHaien eskutik, Bekaren 2.edizioko proiektu irabazlea iragarri da: 'Lobos', Marina García zinegile gazteak Asturiasen kokatu nahi duen filma, otsoa jomugan, haren kontrako eta aldeko direnen testigantzak bilduz. Datorren urteko BBK Mendi Film Bilbao-Bizkaian estreinatzea izango du erronka.\nEta ekitaldi berean, Bekaren 3. edizioko deialdia zabaldu da, apirilaren 30era arte zabalik izango da izen-emate epea.\nMENDI FILM BIZKAIA-TERNUA BEKA 2023\n10.000 euroko balioa du bekak, eta aholkularitza programa bat eskura izango du berau jasotzen duenak.\nBBK Mendi Film Bilbao-Bizkaia mendi zinemaldiaren 16. edizioan plazaratuko da sortzen den filma, 2023ko abenduan.\nDeialdia 2021eko abenduaren 9an zabaldu eta 2022ko apirilaren 30ean itxiko da.


Irati Anda: "Nire buruaren aurka lehiatzen naiz — Gaztezulo\nIrati Anda: "Nire buruaren aurka lehiatzen naiz\nIrati Anda: "Nire buruaren aurka lehiatzen naiz https://www.gaztezulo.eus/albisteak/irati-anda-quotnire-buruaren-aurka-lehiatzen-naiz https://www.gaztezulo.eus/albisteak/irati-anda-quotnire-buruaren-aurka-lehiatzen-naiz/@@download/image/64p48-1_1365535643.jpg\n23 urte besterik ez dituen arren, punta-puntako eskalatzaileek soilik egin ditzaketen bideak egin ditu dagoeneko Irati Andak. Gasteizko armiarmarekin solasean izan gara.\nOso langilea da Irati, hala ere, "lana neurrian" egin behar dela dio. Langilea ez ezik, polifazetikoa denik ezin ukatu. Bertsolari fina ere baita. Harkaitzean, 7c maila "bistaz" (hala esaten zaio, bideari buruz batere informaziorik eta laguntzarik gabe, harkaitza lehen saioan kateatzeari) eskalatu du. 8a maila, berriz, "flashean" informazioarekin eta laguntzarekin, harkaitza lehen saioan kateatzea egin du. Eta bidea landu ondoren, 8a+ maila ere egin du. Gaur egun, ia marka ezin hobeak dira horiek. Iratik Espainiako Kirol Eskalada Kopako proba bat irabazi zuen iaz, eta laugarren geratu zen sailkapen nagusian. Aurten ere fin dabil. Urtea ezin hobe hasi du, Gasteizen Euskal Herriko bulder txapelketa irabazi baitzuen.\nZein helburu dituzu aurten kirol eskaladan?\nUne honetan, Espainiako Kopan eta Txapelketa Nagusian podiumera igotzea dut helburu nagusia; hala, nazioarteko txapelketetara joateko txartela lortuko bainuke.\nAhal dudan guztietan, harkaitzean eskalatzea atsegin dut. Errekorrak aintzat hartuz gero, "bistaz" lortu dudan maila hobetu nahi nuke, 7c+ edo 8a lortzeko. Era berean, 8b edo 8b+ mailako bideren bat probatu eta kateatzen saiatzea posible dela ikusiz gero, saiatuko naiz. Dena dela, 8a+ mailan egonkortzea ere garrantzitsua iruditzen zait.\nJosune Bereziartu, Leire Agirre, Agurtzane Romero, zu zeu\npunta-puntako emakume eskalatzaile asko dugu Euskal Herrian. Oinarrian lan handia egin da, ezta?\nOinarrizko lana baino, Euskal Herrian dagoen harrobi oparoa eta kirol eskaladak duen jarraitzale mordoa dira gaur egun eskaladak bizi duen egoera onaren gako nagusiak. Motibazio hau oso kutsakorra da, eta horrek lagundu egiten du eskalatzaileen maila hobetzen. Gezurra badirudi ere, kirol eskalada oraindik ezezaguna da Euskal Herrian, sarri mendizaletasunarekin nahasten baita. Hala ere, oraindik kirol honek laguntza nahikorik ez du. Baina, apurka-apurka, urrats interesgarriak ematen ari dira.\nEuskal Herrian eskaladaren egoera ona da?\nGeroz eta hobea da. Jende asko dabil egun eskaladan. Rokodromo eta bulder areto ugari daude, eta harkaitz eskoletara ere gero eta jende gehiago hurbiltzen da.\nGurean, eskalatzaile profesional izan al daiteke?\nBatzuek lortu dute, behintzat. Erronka gogorra da, baina. Hala ere, ez da batere erraza mundu honetatik bizitzeko lain ateratzea. Gainera, zerbait lortzeko, beti jendearen atzetik ibili behar\nastuna egiten da hori, eta entrenatzeko eta zentratzeko ere denbora kentzen dizu. Gainera, Euskal Herrian eskalatzaile profesionalen kupoa beteta dagoela dirudi, zaila baita Bereziartu, Agirre, Usobiaga eta Pou anaien artean bidea egitea; oso goian jarri dute muga.\nBabesleen laguntza lortzea erraza al da?\nBakoitzak bere burua zaintzen du kontu horretan, laguntza batzuk badaude; baina ez da aski.\nOso gizarte lehiakorrean bizi gara. Lehiarik gabe, kirolik ez?\nKirola, berez, lehian oinarritzen da. Nire ustez, lehiakortasun hori ulertzeko moduan datza kontua. Gozatu egiten dut lehiatzen naizenean: lagunartean nago, bidaiatzen dut, giro polita egoten da\nNire lehia, ordea, ez da beste eskalatzaileen aurkakoa. Nire buruaren aurkakoa baizik. Lehiara indartsu joatea, urduritasuna kontrolatzea, bidea ondo prestatzea eta lan polita egitea norberaren esku dago. Hortaz, lehia norberaren buruaren kontrakoa denez gero, hutsa ere norberarena izango da. Bai txapelketetan, baita harkaitzean ere.\nMendizaleen artean lehia horrek askotan astakeriak egitera al garamatza?\nAstakeriak egitera ez, baina bai txorakeria dezente egitera. Zenbaitetan, onenak izan nahi hutsal horretan gezurra nagusitzen da.\nEskalatzen hasi berria den bati, Euskal Herriko zein toki gomendatuko zenioke lehen urratsak eman ditzan?\nNafarroan harkaitz eskola polita da, bide erraz eta gozagarriekin, zinez. Hortaz, Lizarra ondoan, San Fauston, Eginon, Ataurin eta beste leku askotan ere gozatzeko moduko bideak daude hasiberrientzat.\nDuela gutxi eskalatzen hasi direnei zein gomendio emango zenieke?\nEz dezatela presarik izan, eta eskaladarekin goza dezatela. Eskalada maitatzea eta harekin gozatzea da-eta garrantzitsuena.\nZeintzuk dute "pitzadura" handiagoa, eskalatzaileek edo bertsolariek?\nEz nuke esaten jakingo, "pitzadura" handia dago batzuen zein besteen buruetan.


Galdakao y Usansoloko "Udateka" tarako izena-ematea - Berriak | SOINHEZI SL Servicios Socioculturales\nGaldakao y Usansoloko “Udateka” tarako izena-ematea\nBueltan dira hainbeste faltan bota ditugun herriko ludotekak!!! Hemen gaituzue berriro be, indarrak berriztuta! Zuekin online eran jarraitu arren, zuen irribarreak eta egunero ematen diguzuen maitasuna faltan bota du. Elkar ikusi, jolastu eta gozatu gurean uztailerako programa alternatibo bat eskeintzera gatozkizue; mendi martxak, ipuin kontaketak, kirol saioak, stop motion…, eta beste gauza asko eta asko. Horregatik, gogorarazten dizuegu, gurekin berriro elkartu nahi izatekotan, uztailean zehar zabalik egongo gara Aperribaiko, Berezikoetxeko, Usansoloko eta Urretako udal ludotekak eta bertan aurkituko gaituzuela.\nIzen emateko epea zabalik egongo da uztailaren 1era arte, eguerdiko 14:00ak arte. Inskripzioa egiteko, online eran egin beharko duzuen esteka honen bitartez.\nJarraitu beharreko osasun irizpideak oso zorrotzak direnez, ludotekek lekuz aldatuko dute, kontaktu gutxiagoko jolasean arituko gara, ez ditugu herritik kanporako txangoak izango, musukoak eraman beharko ditugu eta pitean-pitean eskuak garbitu. Baina hala ere, lagunartean goza dezagun ondo merezitako udako opor arraro hauetan!\nAperribaiko, Urretako, Berezikoetxeko eta Usansoloko ludoteketako begiraleok lanean gaude horrelaxe izan dadin!


Janzteko larrua, animalien biziaren truk | Bizigiro | Berria\nNoiz sortua: 2018-02-02 00:30:00\nJanzteko larrua, animalien biziaren truk\nAzken hilabeteetan, modaren munduko marka garrantzitsu batzuek uko egin diote animalien larruak erabiltzeari. Hala ere, animalien eskubideen aldeko taldeek ohartarazi dute milaka bisoik «sufrimenduz betetako bizitza laburra» izaten dutela , gizakiek beroki bat jantzi ahal izateko.\nSugeen eta azerien larruarekin egindako beroki bat. BALLESTEROS / EFE Tamaina handiagoan ikusi\nMutrikun (Gipuzkoa) neguro 30.000 bisoi hiltzen dituzten haztegi erraldoi bat dago. Oraindik ume izanda, zortzi hilabete betetzean, karbono dioxidoarekin gaseztatu edo elektrokutatu eta gero, azala kentzen diete bisoiei. Eta beroki bakar bat egiteko, bisoi horietako 60 behar dira». Hori irakur daiteke Donostialdeko Askekintza taldearen webgunean, eta taldeko kide Maialen Saguesek adierazi du ikusarazi egin behar dela egoera hori. Modaren munduan, animalien larruen erabilerak bere horretan dirau, baina marka handi batzuek uko egin diote materiala erabiltzeari. Michael Kors markak, adibidez, iragarri du abenduan utziko diola animalia larruak erabiltzeari.\nMichael Kors ez da erabakia hartu duen bakarra. Gucci, Calvin Klein eta Armani dira animalien larruak erabiltzeari utzi dioten beste marka ezagun batzuk. Saguesek albiste ontzat jo du, baina zalantzak ditu erabakiaren arrazoiekin: «Logikoa da erabakia, pixkanaka animalien ileak, lumak eta larrua gutxituz doazelako gure kontsumoan. Kanpaina asko egin dira erabileraren aurka; AEBetan, oso indartsuak. Baina ez dakit zenbateraino ez duten marka kapitalistek gai hau estrategia komunikatibotzat hartzen, eta ez animaliak inporta zaizkielako. Edonola ere, biktimak gutxitzea beti da albiste ona». Alde horretatik, Michael Korseko presidente eta kontseilari ordezkari John D. Idolek esan du enpresa bilakaera bat izaten ari dela material berritzaileen erabileran.\nBilboko Piztiak konpartsa animalistak protesta ikusgarri bat egin zuen urtarrilaren 13an. Arriaga plazaren zoruan biluzik etzan ziren hainbat lagun, gezurrezko odolez estalita —urtero egiten dute protesta, negu partean—. Herritarrak sentsibilizatu nahi zituzten jantzigintzarako erabiltzen diren animalien egoerari buruz.\nKonpartsako kide Borja Martinezek balorazio ona egin du Michael Korsek eta beste marka batzuek hartutako bideari buruz: «Larruaren industriak duen gainbeheraren erakusle da. Modako enpresek animalia larruak erabiltzeari uzten badiote, azkenean larruaren enpresek porrot egingo dute, eta desagertu egingo dira. Errentagarri izateari utziko diote. Eta hori ona da animalientzat, bakean utziko dituztelako». Martinezek gogoratu du Bilbon hamazazpi urte baino gehiago daramatzatela protestak egiten larruen erabileraren aurka, baita Piztiak sortu aurretik ere.\nSaguesek ohartarazi du, dena den, larrutarako erabiltzen dituzten animalien gaiak presentzia txikia duela komunikabideetan. «Beste gai batzuk daude herritarren ahotan. Adibidez, animalien esperimentazioaz gehiago hitz egiten da, eta dieta beganoaz ere asko hitz egiten da. Baina larruen gaia berreskuratu beharrekoa da, animalien esplotazioak bere horretan jarraitzen baitu».\nLarruaren industriarako erabiltzen diren animalia gehienak haztegietan izaten dituzte. Martinezek nabarmendu du «artifizialki» hazten direla animalia horiek, larruak lortzeko soilik. «Animalia horiek bizitza osoa metalezko kaiola txiki batean pasatzen dute. 25 zentimetro ingurukoak izaten dira kaiolak». Saguesek gogorarazi du bisoiak «lurraldea» markatzen duten animaliak direla: «Normalean, elkarri eraso egiten diote. Kaiola barruan, berriz, kontrolik gabe bueltaka ibiltzen dira. Gainera, espazioa txizaz eta kakaz betea izaten dute». Animalia horiek estres handia izaten dute, Askekintzako kideak azaldu duenez. «Beste bisoi batzuekin bizitzeak ekartzen dien estresa sekulakoa da, gizakien tratu txarrez aparte. Bizitza hori haien naturaren aurkakoa da ». Martinezek azaldu duenez, urte bat baino gutxiago dutenean hiltzen dituzte bisoiak. «Gehienetan, karbono dioxidoarekin gaseztatuta hiltzen dituzte». Baina ez dira berehalakoan hiltzen. «30 minutu inguruko agonia izaten da animaliarentzat. Eta horrela bukatzen da hamabost urte ingurukoa izan zitekeen bizitza bat, urtebete eskasean».\nMartinezek esan duenez, larru industriarako bisoi amerikarra erabili ohi dute Euskal Herrian, baita Galizian, Herrialde Katalanetan eta Espainian ere. «Bisoi amerikarra errentagarriagoa da bisoi europarra baino, handiagoa baita, eta bizkorrago hazten baita. Baina askotan ihes egiten dute haztegietatik. Tokiko bisoiei eraso egiten diete, eta ekosistema menderatzen dute. Egokitzeko ahalmen handia dute». Galizian haztegi asko daudela azaldu du Piztiak-eko kideak.\nEquanimal taldeak —animalien defentsan aritzen da— ikerketa bat egin zuen 2009an: bisoien haztegi askotan sartu zen —tartean, Hego Euskal Herrikoak—, eta egindako erreportajeak ikusgai daude Interneten. Horretarako, taldeko aktibistak gremioko langileak balira bezala infiltratu ziren. «Ikerketa hark oihartzuna izan zuen, baina ez zen ezer gertatu. Animalien haztegi horiek legezkoak dira», esan du Martinezek. «Gaur egun, gizaki batek animalia batekin nahi duena egin dezake, eta ez du legeekin arazorik izango». Piztiak taldea gaia argitara ematen ari da, herritarrek larruak ez erostea erabaki dezaten; «ikus dezaten zer ondorio dauden animalientzat». Eta gaineratu du: «Jendeak beroki bat erosten du, eta askotan ez du pentsatzen horrek zer ondorio dituen. Mugimendu antiespezistak gogoratu nahi du animalia asko hiltzen direla beroki hori jantzi ahal izateko». Adibidez, txintxilla larru bat egiteko 150-300 txintxilla artean hil behar dituzte; katagorriekin, berriz, 250 inguru; urtxakurren eta azerien larru baterako, halako hogei animalia. Martinezek esan du herrialde batzuetan txakurrak eta katuak ere erabiltzen dituztela. «Katuen larru bat egiteko, 30 katu hiltzen dituzte. Gure inguruan gaizki ikusia dago katuena. Baina enpresa batzuek katuen eta txakurren larruak ekartzen dituzte Asiako herrialde batzuetatik, eta horiek saltzea legezkoa da».\nEuskal Herrian badira animalien larruak erabiltzen dituzten diseinatzaile batzuk. Roberto Etxeberria jostunak —The Hunger Games filmen sailerako jantziak diseinatu zituen— honela esan zuen, iazko apirilean, Gaztezulo aldizkarian: «Iruditzen zait larrua munduko materialik zoragarrienetakoa dela; noblea, fina eta dotorea: krokodiloa, arkume-larrua, pitoi sugea...».\nMartinezek animaliek jasaten dutena salatu du: «Garrantzitsua da mahai gainean jartzea animaliak sentitzeko gai direla. Kaiola batean sartuta, sufritu egiten dute. Baina gizakiek sarri objektuak balira bezala erabiltzen dituzte, kontuan hartu gabe sentitzeko duten gaitasuna. Animaliek libre bizi nahi dute, eta hori ukatu egiten zaie haztegietako kaioletan». Saguesen iritziz, industriak interes handia du animaliekin egiten dena ezkutatzeko. «Zer gertatzen den gizartean zabaltzen denean, badago enpatizatzen duen gizarte sektore zabal bat, konturatzen dena animaliak sufritzeko gai direla, eta horren aurkako jarrera hartzen du. Informazio gutxiago zabaltzea beti izango da ona esplotatzaileentzat».\nMartinezi iruditzen zaio pixkanaka-pixkanaka animaliak gero eta gehiago errespetatzen direla. «Marka garrantzitsu batzuk larruak ez erabiltzea erabakitzen ari dira. Joera markatzen ari dira. Ez dago atzera bueltarik». Saguesek espero du larruen kontsumoa desagertuko dela. «Kontsumitzailea aldatzen ari da, eta, janariaren aldean, larrua egunerokotik baztertzea ez da hain zaila». Martinezek uste du noizbait desagertuko dela erabilera; «zenbat eta goizago gertatu, orduan eta hobe».


Pamplona / Iruña - Jornadas Europeas de Patrimonio\nMemoriadun Paisaiak IV. Argazkilaritza-Lehiaketa. Nafarroako Nekazaritza-Paisaiak\nLehiaketaren sari banaketa eta erakusketaren inaugurazioa Nafarroako Liburutegian, aurten Nafarroako Nekazal Paisaiei eskainia.\nOstirala, irailak 24 – goizez\nNafarroako Artxibo Garaikidea (Kulturako ZN-Vianako Printzea Erakundea)\nBisita gidatua “Gerra. 1521eko Nafarroan indarketaria eta gatazkak bizitzea” erakusketara\nBisita gidatua “Gerra” erakusketara. Noaingo guduaren barnako ibilbidea egingo da haren protagonisten bidez, armak hartu zituztenetatik hasi eta indarkeriaren ondorioak pairatu zituztenetaraino, gatazka belikoek gizartean duten eragina ezagutze aldera.\nTokia: Nafarroako Errege Artxibo Nagusia\nPostu-kopuru mugatua. Ezinbestekoa erreserbatzea. 848424667\nLarunbata, irailak 25 – 12:00\nNafarroako Unibertsitatearen Museoak Ondarearen Europako Jardunaldi hauetarako egindako proposamenen helburua da arterako hurbilketa inklusiboa egitea, ikuspegi guztietatik, hausnarketa-, ahalbidetze- eta behatze-jarduerak konbinatuz.\nHorretarako, askotariko publikoari egokitutako dinamika espezifikoak dituzten jarduerak diseinatu ditugu. Jarduera honekin arte garaikidearen begirada aberastu nahi dugu museoko aretoek hartzen dituzten erakusketen eta haien arteko kontrasteen bidez: Ortiz Echagüe, Ana Teresa Ortega eta Luis Gordillo. Hainbat lengoaia begirada eta pertzepzio desberdinen aurrean.\nTokia: Nafarroako Unibertsitatearen Museoa\nLarunbata, irailak 25 – Lengoia ezberdinei eta haien aniztasunari buruzko bisita gidatua. 12: 00etan. Gehieznezko lagun-kopurua: 25.\nIgandea, irailak 26 – MIRADAS DIFERENTES bisita komentatua Gordillo eta Ana Teresa Ortegaren erakusketetara. 12:00etan. Gehieznezko lagun-kopurua: 25.\nLarunbata, urriak 2 – Lengoia ezberdinei eta haien aniztasunari buruzko bisita gidatua. 12: 00etan. Bisita gidatuetako gehieznezko lagun-kopurua: 25.\nIgandea, urriak 3 – Bisita gidatua. Bestelako begiradak arteari. Txikienentzako jarduera. 12:00etan. Gehienezko lagun-kopurua: 25.\nMiss Beige, conferencia performativa de Ana Esmith\nMapamundistas 2021ekin elkarlanean egindako jarduera\nMiss Beige fikziozko identitatea da, gure egunerokotasunarekin konprometitua eta sare sozialetan ezartzen diren kanonetatik erabat urrun dagoena. Iruditeria kolektiboan sexualizatu eta kosifikatu gabeko emakumezko heroien gabeziari erantzuteko sortu zen. Miss Beige 2016an hasi zen, hiri-espazioko esku-hartzeen bidez taxutzen den proiektu gisa. Humanizatzeko, artistak kalera irtetea erabakitzen du, besteen begirada eta erreakzioekin elkarreraginean aritu ahal izateko. Miss Beigek irudien bidez eraikitzen du bere burua, non subjektu eta objektu gisa aurkezten duen bere burua, edo, nahiago badu artista eta modelo gisa, ezer berrirako joko bat, XX. mendearen hastapenetatik aurrera egindako jarduketa performatiboen barruan, jarduketa artistiko feministek ere bereganatu dutena.\nAna Esmith (Madril, 1976) kazetaritzan lizentziaduna da UCMn eta Arte Dramatikoan diplomaduna International Drama School Philippe Gaulierren, Londresen. Bertan bizi da duela 15 urte baino gehiago. Gehienbat Londresko eszenarako pieza propioen sorkuntzan oinarritutako ibilbidea garatzen du, baina editatze-zuzendaria eta antzezle gisa ere aritzen da, Ingalaterrako hainbat antzerki konpainiatan. 2016an sortu zenetik, Miss Beige estatuko eta nazioarteko azoka eta jaialdietara gonbidatua izan da; besteak beste, hauetara: ARCO, JustMad, Hybrid, Marte Castellón, Breakfast Stockholmen, Desvelarte Santanderren, Oviedoko gau zuria, ArtJaen, SURGE Madrid, Chrom-Art Londresen, La Encartada Moda Bilbon, Zentro Dramatiko Nazionala, Madrilgo Valle Inclán Antzokia, zinema independentearen RIZOMA jaialdia, Doppelgangerri eskainitako edizioan Mataderon, “Encuentros con” Palma, Bartzelona, Sevilla eta Madrilgo Caixaforumen, eta Tristesse film luzean berriki egin duen agerraldia. Horri gehitu behar zaizkio “Miss Beige Taking The sTreeTs” erakusketa monografikoa, Madrilgo Ponce+Robles galerian; “Miss Beige A La Vista”, Galiziako Iskoo Galerian; Erresistentziaren II. Kabinetean parte hartzea Madrilen; eta bost instalazio performatiko: “La Miss Beige de MichelAngelo”, “Maison Beige, la familia crece”, “En la cama con Miss Beige”, “Se Nota, Se Siente, el Beige es Incluyente” eta “Paseo En Glovo”.\nTokia: Nafarroako Museoa\nLarunbata, irailak 25 – 19:00\nMuseoko leihatilan gonbidapena aldez aurretik hartu behar da 17:00etatik aurrera. Gehienez ere bina gonbidapen hartu ahal izango dira.\nAna Esmith, La Miss Beige de Michelangelo. Galería Ponce+Robles, Madrid, 2020\nErakusketa: “Impresos menores, máximo interés”\nXVIII. mendetik gaur arteko liburuxka, orri solte, egutegi, kartel, paskin, panfleto, kromo, programa, katalogo eta abarren sorta baten erakusketa, Nafarroako Liburutegiak kontserbatzen duena eta gure erkidegoko ondare bibliografikoaren funtsezko zati dena. Argitalpen “iragankorrak” dira, bai haien ezaugarri fisikoengatik, bai funtzioagatik, bizitza laburrekoak, agertzen duten informazioa puntuala baita, azkar iraungitzen dena. Hori dela eta, herritarrek ez dituzte aintzat hartzen ez kontserbatzen. Hala ere, atzera begiratuz gero, balio handiko materialak dira ikerketa soziologiko eta historikoetarako informazio-iturri baitira; adibidez, korronte kulturalak, sozialak, ideologikoak, estetikoak, generokoak, asoziazionismoa, alderdi politikoak eta beste gai mordo bat.\nTokia: Nafarroako Liburutegiko 2. solairua\nOstirala, irailak 24 – 08:30etik 20:30era\nOstirala, urriak 1 – 08:30etik 20:30era\nLarunbata, urriak 2 – 08:30etik 13:30era\nMiguel Echauri Fundazioa: Ondarea jakitera emateko jarduera\nMiguel Echauri fundazioa 2010ean sortu zen, Miguel eta Fermín Echauri anaiak proiektua luzaroan prestatzen aritu eta gero, haien bizitza profesionalen emaitza (Miguelena margolari gisa eta Fermínena dekoratzaile, galerista eta antigoalen saltzaile gisa) betierekoa izan zedin eta edonork gozatzeko aukera izan zezan, haien etxearen esparruan, Iruñeko bihotzean dagoen eta horretarako berariaz egokitu den eraikin historikoan. Askotariko ondare kulturala jakitera emateko pentsatutako jarduera.\nBisitak gehienez 10 lagunez osatutako taldeetan egingo dira. Izen-emateak fundazioan bertan edo 948 220324 telefonoan egin ahal izango dira, lanegunetan 10etatik 2etara eta 5:30etik 8etara, baita fundacionmiguelechauri@hotmail.com helbidean ere.\nTokia: San Anton kalea 6, Iruña\nOstirala, irailak 24 – 12:00etan eta 19:00etan\nOstirala, urriak 1 – 12:00etan eta 19:00etan\nMiguel Echauri Fundazioa\nHaurrentzako lantegia: “Invitaciones reales para fiesta por el nacimiento del Príncipe de Viana”\nEdukiera 20 lagunera mugatuta. Izena eman behar da: izena eman.\nKarlos III.a erregeak Tea en la azotea® zein lantegian parte hartuko duten neska-mutilei hala eskatuta, erregearen biloba Vianako Printzearen jaiotza ospatzeko festarako errege-gonbidapenak egingo ditugu. Ekitaldira bertaratu ahal izateko oso gonbidapen preziatuak.\nModu dibertigarri, sortzaile eta hezitzailean eta festa bat bailitzan, historia haurrei hurbiltzen diegu.\nLarunbata, irailak 25 – 11:30etik 13:00etara\nLarunbata, urriak 2 – 11:30etik 13:00etara\nOndare Historikoaren Zerbitzua. Nafarroako Gobernua\nOsteguna, irailak 23 – 12:00


Egokigu gabeko linea elektriko baten kontra talka egin zuen belatzaren kasua ikertzen hasi da Bizkaiko Fiskaltza, Eguzkik eskatuta\nAlonsotegin hildako belatz handia, egokitu gabeko linea elektriko batekin talka egin ondoren.\nAlonsotegin linea elektriko baten kontra jota hil zen belatz handiaren kasua ikertzen hasi da Bizkaiko Fiskaltza, Eguzkik eskatuta. Kontuan izan behar da linea elektriko hori oraindik egokitu gabe dagoela, 2008tik errege dekretu batek konpainia elektrikoak lineak egokitzera behartzen dituen arren, hain justu, hegaztien talkak edo elektrokuzioak ahal den neurrian saihesteko.\nIñigo Zuberogoitia ornitologoak ezagutarazi zuen belatz handi honen kasua. Orain arte Pagasarrin kumatu eta Bilboko zeruetan ehiza egin duten lau belatz handietako bat zen:\n(1) Iñigo Zuberogoitia Arroyo | Facebook\nBelatz handia (Falco peregrinus) Mehatxatutako Espezieen Euskal Katalogoan dago. Beraz, legez babestuta dago, eta espezie honetako ale bat botatzea edo galaraztea ingurumenaren kontrako delitu izan daiteke.\nHain justu, orain dela urtebete, hegaztientzat arriskutsuenak izan daitezkeen linea elektrikoen segimendu eta identifikazioan espezializatutako basozain talde bana sortzeko eta baliabidez ondo hornitzeko eskatu zien Eguzkik EAEko diputazioei.\nForu Aldundiek, ordea, ez dute Eguzkiren eskaera aintzakotzat hartu.\nINGURUMEN ARAZO LARRI BEZAIN EZEZAGUNA\nHegaztientzat, batez ere harraparientzat, latza da linea elektrikoen arazoa; pozoiak, tiroak edo auto-istripuak baino are latzagoa. Arestian aipatutako 1432/2008 Errege Dekretuak berak hegazti harrapariak kontserbatzeko arazo nagusitzat jo zuen.\nEta Euskal Herrian? Ez dago datu zehatzik. Baina estrapolazio sinple batek agerian uzten du ingurumen-arazo handi baten aurrean gaudela, eta ez zaiola erantzun egokirik ematen ari. Ezkutatuta dago, besteak beste, administrazioek ez diotelako behar besteko baliabiderik dedikatzen. Horra gure proposamenaren zergatia.\nArestian esan bezala, 1432/2008 Errege Dekretuak arauak ezarri zituen konpainia elektrikoek lineak egokitzeko. Konpainiek, ordea, Dekretua betetzeari uko egin diote urtetan, harik eta ingurumenaren aurkako delitua egiteagatik sententzia batzuk iristen hasi diren arte.\nTestuinguru honetan, 2019ko urtarrilean, Eusko Jaurlaritzaren Ingurumen Sailak eta Iberdrolak linea elektrikoak egokitzeko hitzarmen bat iragarri zuten.\nEguzkiren iritziz, hitzarmena oso atzeratuta dator eta eskasegia da. Oso atzeratuta dator, Dekretua onartu zenetik hamar urte luze pasatu direlako. Eskasegia da, berriz, hitzarmenaren arabera, Iberdrolak goi-tentsiko 250 dorre egokituko dituelako urtero hiru urtetan. Alabaina, Ingurumen Sailak egin duen inbentarioaren arabera, egokitu beharreko 7.000 dorre daude EAEko inguru ahuletan, alegia, mehatxupean dauden hegaztiak igaro, ugaldu, elikatu eta kontzentratzen diren eremuetan. Beraz, hiruko erregela egin bezain pronto konturatuko gara arazoa ez dela soilik dorreak egokitzen oso berandu hasi direla, baizik eta erritmoa bizkortu ezean 28 urte itxaron beharko ditugula 2008ko Dekretua beteta ikusi arte. Tira, 28 baino gehiago, hitzarmenean bertan Ingurumen Sailaren inbentarioa osatu beharra dagoela esaten baita. Beraz, hitzarmena eskasegia da, argi eta garbi.\nLa entrada Egokigu gabeko linea elektriko baten kontra talka egin zuen belatzaren kasua ikertzen hasi da Bizkaiko Fiskaltza, Eguzkik eskatuta aparece primero en Eguzki Talde Ekologista.


Vodafoneren matematika paraleloak | Teknopataren txokoa\n2012(e)ko otsailak 25 Teknopataren ajeak 7 iruzkin\nHorra Vodafonek bidali zidan abisua: urtarrilaren 17an onartu ninduten haien familian\nAte interdimentsionalak zientzia-fikziozko kontua direla pentsatuko duzue askok. ErrealitateaÂ bat eta bakarra dela, eta bi gehi bi beti direla lau. Baina oker zabiltzate: errealitateak asko dira, gurearekin zerikusirik ez duten dimentsioak aurki daitezke hor zehar. Dimentsio horietan, fisikaren legeek ez dute gure mundukoekin zerikusirik, eta matematika bera ere sorpresaz beterik dago.\nEta, han-hemenka ezkutatuta, badira ate interdimentsionalak: gure mundutik beste batera (eta alderantziz) igarotzeko balio duten pasabideak. Nik horietako bat topatu dut: Vodafoneren Espainiako egoitza nagusian dago, eta jarraian erakutsiko dizkizuet froga ezin argiagoak.\nDakizuenez, duela ez asko erabaki nuen etxeko internet konexioa eta telefonoa Vodafonerekin kontratatzea, Euskaltelen prezio politikarekin astebetez flipatu ondoren. Eskaintza ezin gozoagoa egin zidaten Vodafonekoek, eta, tramite guztiak egin ostean, urtarrilaren 17an aktibatu zidaten zerbitzua. Hona eskaintzaren baldintza zehatzak:\n17 mega inguruko abiadura\nHorixe agindu zidan komertzialak nire etxe inguruko baldintza teknikoak aztertzen ari zen itxurak egiten zuen bitartean: auzo berria denez, zentralita digitala denez, eta etxetik gertu samar dagoenez, iragartzen dituzten 20 megak ez, baina 16-17ren bueltan geratu behar zitzaidan konexio abiadura. Baina ai! Vodafone dimentsioko 17 zenbakia ez da gure mundukoa. Hori argi erakusten du Vodafoneren routerrak berak:\n2 + 2 ez dira 4, eta 17 ere ez du zertan 17 izan\nHorrez gain, Vodafoneren komertzialak ProtecciÃ³n PC izeneko antibirus zerbitzu bat ere eskaini zidan, dohainik lehen hiru hilabeteetan, probatzeko aukera izan nezan. Hirugarren hilabeterako gustatu ezean, baja eskatu eta listo, besterik ez nuen egin behar. baina berriz ere, “dohainik” hitzak ez du gauza bera esan nahi Vodafoneren dimentsio paraleloan: gurean ZERO euro direnak, Vodafoneren munduan 8,97 dira!!!\n29,90 euro hilean lehen 9 hilabeteetan\nKonexioaren prezioa guztira, hileko 29,90 eurokoa izan behar zuen lehen 9 hilabeteetan. Baina honezkero ikasi duzue ezta? 29,90 ez da kopuru bera hemen eta Vodafonelandian:\n29,90 = 80,15. Zer iruditzen?\nIzan ere, Vodafoneren mundu miresgarrian, enpresa batek zerbitzua hilaren 17an aktibatzen dizunean, hilaren 3tik aurrera hasten da kobratzen. Eta dohainik diren zerbitzuak ere kobratu egiten dira, birritan kobratu ere. Ikusi, ikusi:\nADSLa urtarrilaren 17an aktibatu baina 3tik kobratzeaz gain, dohainik zen ProtecciÃ³n Pc delako horren kuota HIRU BIDEZ kobratu didate (urtarrilaren 3tik 14ra, urtarrilaren 15etik otsailaren 14ra eta, berriz ere, urtarrilaren 17tik otsailaren 14ra), eta alta ere birritan. Arraroak direla matematikak Vodafonelandian?\nTotal, arrasalde pasa egin dudala bezeroaren arreta zerbitzuko neska batekin, eta 32 euro bueltatu behar dizkidatela. Gainera, zerbitzu teknikoan esan didate nire lineak ez duela abiadura gehiagorako ematen, eta nahi izanez gero, 20 megako konexioaren ordez 6koa eskatu dezakedala aur bat aurrezteko. Laburbilduz: bihar Euskaltelen 177ra deituko dut, ea bezero berri gisa onartzen nauten Â¬.Â¬\nA!Hurrengo batean beste istoriotxo bat kontatuko dizuet. Duela aste pare bat uholdeak izan ditut etxean, eta hiru telefono dei egin ditut Lagun Arora, egoeraren berri emateko. LagunTel zerbitzuaren 902 zenbakiak 13 euro pasatxo kobratu dizkit ura orkatiletaraino nuela kontatu eta zer egin behar ote nuen galdetzearren…\nEta gero ez dagoela negoziorik. Ja!\nPingback: Bitacoras.com\t2012(e)ko otsailak 25\nharitz\t2012(e)ko otsailak 25\nBenetako bildurrezko istorioa zu eta Vodafoneren artekoa…\nEz dakit zeozertarako balio duen, baina nik salaketa jjarriko nuke. Kontsumitzaileen elkartean, edo Garzonen aurrean (oops, le garÃ§on ez dela jada epaile!).\nLotsagarria da nola jotzen diguten adarra. Zuk kontuak begiratu eta ADSLaren abiadura begiratu duzulako, baina pentsa zenbat laguni sartuko ote dioten ziria, eta zenbat euro lapurtuko dituzten urte beteren buruan…\nmakilakixki\t2012(e)ko otsailak 25\nMwahahaha! Ongi etorria ISP-en mundu miragarrira! Amari nolakoak egin dizkioten kontatuko banizu! Dena den guztiak badu konponbide lasaigarria bezain bidezkoa: zentralita 2000 bat gradutan jartzea ta kitto. Esango didazu. Portzierto, Bartzelona aldean Onok 20M+TB eskaintzen ditu 30â‚¬ ren truke. Denok emigratzera.\njoxe\t2012(e)ko otsailak 25\nTeorian gutxienez, salaketa jartzea baino konponbide errazagoa pentsatu dut:\n1. – Bezeroen arreta zerbitzura deitu eta mobida azaldu. 32 euro itzultzea eta antibirus zerbitzuan baja ematea onartu dute. Berehala onartu dute, txarto egiten dutela jakitun diren seinale.\n2.- Bezeroen arretakoak aholkatuta, zerbitzu teknikora deitu abiaduraz galdetzeko. Nire lineak ez omen du gehiagorako ematen eta beraz, 20 megako kontratutik 6 megakora pazatzeko gomendatu didate.\n3. -Beraz, ezin dute kontratua bete eta horrek nire derrigorrezko permanentzia baliogabetzen du. Euskaltelera deituko dut portabilidadea eskatzeko, eta kitto.\n4. -Horrelakoetan esperientzia dudanez, Laboralera joan eta traba jarriko diet Vodafonetik datozen erreziboei.\nBueno, borrela ikusita alur bat korapilatsua bada, baina enpin…\nBihar\t2012(e)ko otsailak 26\nOna istorioa. Urte batzuk barru gaueko su baten inguruan kontatzekoa.\nNeri pastelek zentralita 500 metrotara dudala eta 20mbtik 12-15 jasoko ditudala esaten dit. Eta Bilboko Bolintxu ondoan bizi naiz, zentralitatik (sanfrantzisko) 5300metrotara (telefonica dixit). Hori bai, 4 aldiz deitu didate gauza bera esateko eta gezurrik ezin dutela esan ziurtatzeko.\nMarkel\t2012(e)ko otsailak 29\nGuzti honetan txarrena zeritzu prestatzaile guztien egoera berdina dela. Guztiek egiten dute trikimailuren bat bezeroa konturatuko ez dela pentsatuz.\nJazztel adibidez orain dela denboralditxo bat bere zerbitzu teknikoa goraipatzen du bezeroak lortzeko, baina behin zerbitzu tekniko hori jasan behar duzuean konturatzen zara gauzak ez direla asko aldatu.\nAzken hilabetean Jazztel kontratatu dugu nik eta lankide batek, eta biok izan ditugu arazoak bai alta prozesuarekin eta baita zerbitzu teknikoaren erantzunarekin (eskatutakoarekin zerikusirik ez duten erantzunak bidali dizkigute bi kasuetan).\nEnpin! gutxienez permanentzia ez dute…\nmaria gonzÃ¡lez gorosarri\t2012(e)ko martxoak 11\nanimo!!! 902ko sustoak ekiditeko aholkua: http://www.nmn900.com -en telefonoa bilatu eta haren zenbaki finkoaren baliokidea emango dizue. gogoratzeko erraza da: “no mÃ¡s nÃºmeros 900 puntu com”. tarifa laua daukagunontzat pentsatuta!!\njoxe\t2012(e)ko martxoak 11\nMila esker Maria! Momentuz Euskaltelera itzuli naiz, eta diozun webgunea gogokoetan jarri dut… Hau da hau gurutzea!


Tren geltokiko txarteldegia martxoaren 31era arte izanen da zabalik - Altsasu - Guaixe.eus\nTren geltokiko txarteldegia martxoaren 31era arte izanen da zabalik\nGuaixe 2020-02-17 09:55\nAltsasuko tren geltokiko txarteldegia ez ixteko eskatzen. UTZITAKOA\nGaur egun astegunetan zabalik egoten da eta asteburuetan itxita. Txarteldegian 2 langile aritzen dira lanean, trenen zirkulazioaz 8 arduratzen dira eta beste 28 trenbide azpiegiturez, 38 langile guztira.\nGauzak aldatzen ez badira, martxoaren 31n, asteartez, Altsasuko tren geltokiko txarteldegia itxi eginen da. Apiriletik aurrera tren geltokira joaten direnak makinetan atera beharko dute bidaia-txartela. Bestela, aurretik Irurtzungo edo Altsasuko Correos bulegoetatik edo bidaia agentziaren batetik pasa, www.renfe.com web orrira jo, 912 320 320 telefonora hots egin edo Renfe Ticket mugikorrendako aplikazioa erabil beharko dute. Hala jakinarazi digute tren zirkulazioaz arduratzen diren bi langilek: “guk jende guztiak dakien gauza bera dakigu, txarteldegia martxoaren 31ra arte zabalik izanen dela”.\nRenfek urtearen hasierarekin batera itxi zuen txarteldegia. Horretarako, argudiatu zuen egunero bataz beste ehun bidaiari baino gutxiago eta urtean 250.000 euro baino fakturazio txikiagoa zuela. Espainiako Gobernuko presidentea izendatzeko negoziazioetan PSOEk eta Teruel Existek akordioa lortu zuten 142 txarteldegiren itxiera eteteko.\nIbarra egituratzen ez duen trena\nSakana punta batetik bestera zeharkatzen du trenbideak. Joan den mendeko 80ko hamarkadan herri guztietako geltokietan eta geralekuetan gelditzen ziren trenak, egurrezko aulkiak eta konpartimentuak zituzten bagoiak eramaten zituenak. Pitteka geralekuak eta geltokiak ixten joan ziren (Bakaikuren kasuan bota ere). Gaur egun Izurdiaga, Uharte Arakil, Etxarri Aranatz eta Altsasuko tren geltokiak daude.\nIruñea eta Gasteiz, norabide bakoitzean, egunero hirutan egiten dute trenek. Baina trenak ez dira Izurdiagan gelditzen, ez bada tren batek bestea aurreratzeko maniobra egiteko. Uharte Arakil, Etxarri Aranatz eta Altsasuko geralekuak dira gelditzeko toki bakarrak. 6 tren egunero, bost igandeetan. Altsasuko tren geltokia joan den mende hasieran gaur egungo aireportu baten parekoa zen. Iruñeko politikoak hara joan behar izaten zuten Donostiarako bidean zihoazen Madrilgo agintariekin biltzeko. Bidaiari eta merkantzia garraio handia zegoen. Bertako ostatuan makina bat ezkontza-oturuntza egin ziren. Joandako garaiak dira horiek, gaur egun Irun eta Gasteiz lotzen dituzten trenez aparte, Bartzelonara eta Galiziara joaten direnak besterik ez dira gelditzen. 6 egunean.\nSakanako tren zerbitzuak\nGasteiz Altsasu Etxarri Aranatz Uharte Arakil Iruña\n09:52 10:25 10:31 10:37 10:57\n15:30 16:01 16:07 16:12 16:37\n19:00 19:31 19:52 igandetan 19:37 19:58 igandetan 19:53 20:04 igandetan 20:13 20:25 igandetan\nIruña Uharte Arakil Etxarri Aranatz Altsasu Gasteiz\n08:37 / igandea ez 09:07 / igandea ez 09:12 / igandea ez 09:18 / igandea ez 09:50 / igandea ez\n16:42 17:02 17:12 17:18 17:51\n19:58 20:05 igandetan 20:23 20:35 igandetan 20:28 20:40 igandetan 20:34 20:46 igandetan 21:07 21:17 igandetan\nTxartelak trenean eskuratu daitezke.\nAltsasu Etxarri Aranatz Uharte Arakil Iruña\n10:25 10:31 10:37 10:57\n16:01 16:07 16:12 16:37\n19:31 19:52 igandetan\n19:37 19:58 igandetan\n20:13 20:25 igandetan\nUharte Arakil Etxarri Aranatz Altsasu Gasteiz\n09:07 / igande ez 09:12 / igande ez 09:18 / igande ez 09:50 / igande ez\n17:02 17:12 17:18 17:51\n20:23 20:35 igandean 20:28 20:40 igandean 20:34 20:46 igandean 21:07 21:17 igandean\nAltsasuko tren geltokiko ordutegiak\nTren mota Altsasun Donostian Irunen\nIbilbide ertaina 09:26 10:48 11:43\nIbilbide luzea 11:50 13:03 14:13\nIbilbide ertaina 15:11 16:34 17:15\nIbilbide ertaina 18:29 18:48 larunbatak 20:11 21:13\nIbilbide luzea 19:34 20:49 21:21\nIbilbide luzea 19:53 21:10 22:11\nTren mota Altsasun Gasteizen Helmuga\nIbilbide ertaina 07:36 / igandetan ez 08:08\nIbilbide luzea 10:46 11:07 20:33 A Coruña\nIbilbide ertaina 12:37 13:05 19:00 Madril\nIbilbide ertaina 15:27 15:55 22:01 Madril\nIbilbide ertaina 21:16 22:00 larunbatak 21:45 22:15 Miranda\nIbilbideko luzeko txartelak ez daude txarteldegian salgai.\nTren geltokiko txarteldegia itxita\nGuaixe urt 10 Altsasu\nGaur egun trenek soilik Uharte Arakilgo, Etxarri Aranazko eta Altsasuko tren geltokian eta azken horren geralekuan besterik ez dira gelditzen. Baka...


SENITARTEKOA KONTRATATZEA: AUTONOMO LAGUNTZAILEA | Laboral Kutxa\nLangile autonomoen taldean figura berezi bat dago: autonomo laguntzailearena.\nLangile autonomo titularraren senitartekoa da (bigarren mailarainokoa odolkidetasunez edo ezkontza-ahaidetasunez), berarekin bizi dena eta berarekin lan egiten duena.\nNahitaezkoa da Langile Autonomoen Araubide Berezian (LAABean) alta emanda egotea.\nArtikulu honetan azalduko dizugu autonomo laguntzailea nor izan daitekeen, nola kotizatzen duen eta nola ordaintzen dituen zergak.\nNork hartu behar du alta autonomo laguntzaile gisa?\nAutonomo laguntzailea soldatako langile bat da, baina negozioaren titularra den zuzeneko senitarteko autonomoarentzat egiten du lan eta berarekin bizi da. Hona hemen, zehatzago, autonomo laguntzaile gisa kotizatzeko baldintzak:\nEnpresariaren senitarteko zuzena izatea: ezkontidea, ondorengo edo aurreko ahaidea eta beste edozein senitarteko, bigarren mailarainokoa odolkidetasunez edo ezkontza-ahaidetasunez (semea/alaba, gurasoa, neba/arreba, biloba, aitona/amona, koinatua/koinata eta aitaginarreba/amaginarreba) edota, dagokionean, adopzioz.\nAutonomo titularraren lantokian jardutea. Ezin da noizean behingo laguntza izan.\nAutonomo titularraren etxean bizitzea, eta haren kargu egotea.\nInoren konturako langile gisa alta hartuta ez egotea.\nLangile autonomoek aukera izango dute 30 urtetik beherako seme-alabak inoren konturako langile moduan kontratatzeko, beraiekin bizi arren. Kasu horretan, seme-alabek ezin izango dute autonomo laguntzailearen figura bete, eta emandako babes-esparrua kanpo geldituko da langabeziagatiko estalduratik.\nBaldintza horiek bete eta gero, autonomo laguntzaileak izena emanda egon behar du Langile Autonomoen Araubide Berezian (LAABean). Hau da, autonomo laguntzaile gisa egin behar du alta Gizarte Segurantzan, «TA.0521-2 Ustiapenaren titularrari laguntzen dion senitartekoa» inprimakia aurkeztuz. Alabaina, ez da beharrezkoa Ogasunean alta hartzea, ez eta autonomo arruntei dagozkien zerga-betebeharrei erantzutea ere, ondoren ikusiko dugunez.\nAlta hartu eta hurrengo 24 hilabeteetan, hobaria jasotzeko eskubidea dute autonomo laguntzaileek: gutxieneko kuotaren % 50ekoa lehenengo 18 hilabeteetan eta % 25ekoa hurrengo 6 hilabeteetan.\nZer zerga-betebehar ditu autonomo laguntzaileak?\nAutonomo laguntzaileak Gizarte Segurantzan kotizatu behar du, Langile Autonomoen Araubide Berezian (LAABean). Halere, Ogasunarekiko betebeharrak oso bestelakoak dira, salbuetsita baitago hiruhilekoan behingo zerga-betebeharretatik. Ondorioz, ez du BEZaren eta PFEZren hiruhilekoan behingo aitorpenik aurkeztu behar, negozioaren titularra den autonomoaren zeregina baita hori.\nHortaz, autonomo arruntak ez bezala, autonomo laguntzaileak ez du hiruhilekoan behin BEZa likidatu behar (hiruhilekoan behingo BEZaren 303 inprimakia), ez eta PFEZren konturako atxikipenak ere (PFEZren zatikako ordainketa autolikidatzeko 130 inprimakia).\nInoren konturako langileak bezala (alegia, soldatako langileak bezala) ordaintzen ditu zergak autonomo laguntzaileak; izan ere, autonomo titularrak ordaindutako soldata gisa jasotzen ditu diru-sarrerak. Horregatik, diru-sarrerak lan-etekintzat aitortu behar ditu (beste edozein soldatako langilek bezala), jarduera ekonomikotzat aitortu beharrean. Beraz, soldatako langileek bezalaxe, urtean behin PFEZren aitorpena aurkeztu beharko du, eta nominetan ageri diren diru-sarreren araberako zergak ordaindu beharko ditu.\nZer betebehar ditu autonomo laguntzailea kontratatzen duen autonomo titularrak?\nInoren konturako edozein langilerekin izango lituzkeenen pareko betebeharrak ditu autonomo titularrak:\nAutonomo laguntzailearen kotizazioak ordaintzea Gizarte Segurantzan (kasu honetan, LAABean).\nLanbide-kategoriari eta lan-hitzarmen aplikagarriari egokitutako soldata ordaintzea, eta dagokion nomina ematea.\nKostu horiek negozioaren gastu kengarritzat kontabilizatzea, negozioaren etekinak kalkulatzerakoan.


Virginia Woolfen ondarea euskaraz | Hitzen uberan\n← “Poesia uneak” antolatu du Mikelazulok hiru errezitaldirekin\nArtze, goian behean →\nJaiotza-efemeridea aitzaki, Virginia Woolfen euskarazko lanak aztertu ditugu\nHasteko, autoreari buruzko datu biografiko batzuk. Londresen jaio zen Woolf, 1882an eta Sussex konderriko Lewes herrian hil, 1941ean. Guraso kultuen alaba, etxean bertan jaso zuen heziketa, eta gerora unibertsitatean ere ikasi zuen. 30 urterekin ezkondu zen, eta Leonard Woolf senarrarekin batera, Hogarth Press argitaletxea sortu zuen (1917), besteren artean Katherine Mansfield eta T.S. Elliot ezagutarazi zituena. Bestalde, Woolf senar-emazteen etxea “Bloomsbury Taldea”-ren biltoki izan zen, besteak beste, E. M. Forster, R. Fry, J. M. Keynes artisten elkargune.\n“horrela, ez zaie gertaerei edo izaerei aurrea ematen, baizik pertsonaien gogoetei, hauek ahalik zuzenena eta leialena islatzen saiatuz. Era berean, pertsonaiak erabat zehaztu gabe moldatu zituen nortasunaren aldetik, laino arteko siluetak besterik ez balira bezala, begi-bistako ezaugarririk gabeak, baina, horren ordainetan, oso aberatsak pertzepzio, irudi eta oroitzapen mailan. (…)Woolf-en obran tratamendu berezia duen beste alderdi bat denborarena da. Nahiz epe labur jakinen batuketa bezala, nahiz urte eta mendetako segida bezala ematen zaigu. Hartara, unean-uneko gertaera mugatuak askotan txertaturik darama denbora unibertsal baten zentzua, lehenagoko eta geroko esperientziekin kateaturik. Ildo beretik doa ikuspegi desberdinen erabilera, hainbat narratzaileren esku utziz kontaketa lana”.\nEdo! argitaletxeak kaleratu zuen itzulpen hau 2014ko irailan. Woolfen eleberri ezagunenetarikoa da Dalloway andrea, besteak beste, zinerako egokitzapenak egin zaizkio, eta Michael Cunninghamen The hours (Orduak) eleberriaren abiapuntu ere bada. Londresen bizi da Dalloway andrea, etxe onekoa da, anfitrioi ideala, eta festa bat eman behar du. Festaren eguna kontatzen du eleberriak beraz, baina baita askoz gehiago ere, kontatzen ditu Dalloway andrearen pentsamenduak eta oroitzapenak, erretratatzen da Londres, lehen mundu gerraren ondorenean… Itziar Diez de Ultzurrunek euskaratu du lana.\n“Virginia Woolfek Etxeko aingerua hiltzea hitzaldian planteatzen duena, alegia, nola daukagun emakumeok barneratua autozentsurara bultzatzen gaituen arau-sistema bat, patriarkatuak ezarritako balio batzuk nola dauzkagun hain barneratuta non geure burua anulatzen dugun, hori gorpuzten da Dalloway andrearen pertsonaian. Anfitrioi perfektua, harmonia-sortzailea, bere inguruan maitatua izateko premia izugarri hori daukana, eta, orduan, gatazkarik sor ez dadin edozer egiteko prest dagoena. Baina, aldi berean, auto-anulazio horrek zelako higadura psikologikoa sortzen dion, zelako bakardadea”.\n“Nik beti esan izan dut ez dudala sekula literatura itzuliko, baina pentsamendua asko gustatzen zait. Hau eskaini zidaten eta baiezkoa eman nuen saiakera bat zelako, nahiz literarioa izan. (…) baldintzak oso onak ziren, argitaletxekoek erraztasun mordoa eman zizkidaten eta zuzentzaile ezin hobea izan nuen: Juan Garzia. Elkarlana izan da, eta lagundu dit pilo bat testuari erritmoa ematen (…) Hitzen ordenarekin lan handia egin dugu. Niretzat oso garrantzitsua zen, eta argi nuen, eta hori da literatura ez itzultzeko arrazoietako bat, pentsamenduaren haria gordetzea: idazle batek bere jatorrizko hizkuntzan lau silabako adjektibo bat erabiltzen badu, edo esaldia modu horretan idazten badu zerbaitegatik da, bere pentsamenduaren funtzionamendua erakusten ari zaigu. Horregatik, sintaktikoki ere asko landu dugu. (…) Saiatu gara bere pentsamenduaren konplexutasun guztia islatzen, baina ortopedia guztia kentzen. Horrez gain, onena da ikustea zer testu modernoa den, binarismoari buruz hitz egiten du, baldintza materialei buruz, unibertsalari buruz; badio, halaber, baldintza materialak bermatu gabe boto-eskubideak ez duela ezertarako balio”.\n“Teknika aldetik gehien landutako nobelak Mrs. Dalloway (1925) eta eskuarteko Farorantz (1927) hau ditugu. Bertan tinko heltzen dio formari, sinbolismoaren bidetik egitura eta irudi berdinak errepikatuz. Badirudi liburu osoa sare baten barne dagoela, arau zehatzen menpe. Guzti hau bere garaian ezohiko jarrera zen literaturarekiko, eta bizitzaren ispilu gisa behin eta berriro natura agertuz, beste tankera bateko bidaia eskaintzen dio irakurleari, batzuetan haize gainean basoko arbola-gailurretan barrena, bestetan itsasoz urruneko faro aldera, ortzi-muga zabaletik inoren buru barrura aise eta arin aldatuz, unibertso osoa bat eginik balego bezala inoren gogoetekin”.\n0 Responses to Virginia Woolfen ondarea euskaraz\n2016-01-29 at 14:58\nXerezaderen Artxiboko “Gutunak” izeneko atalean, Virginia Woolfek Leonard Woolf senarrari utzitako suizidio gutuna hemen euskaraz entzungai, 30.40 minututik aurrera


Sexu iraultza - Wikipedia, entziklopedia askea.\nSexu iraultza 1960ko hamarkadatik Mendebaldean sexu moralari dagokionean gizartearen jarrera aldaketa da, bereziki antisorgailuen erabilerari eta sexu berdintasunari buruz eta giza sexualitatea ugalketarako ez ezik, norberaren eta bestearen plazererako ere badirela baieztatuz eta sexualitate bizitza menderatzen zuten ordurarteko moldeak hautsiz.\nSexu iraultzak iraganean gaitzetsi eta debekatu egiten ziren jarrera eta moldeak, elkarri espazio publiko batean musu ematea esaterako, hautsi zituen.\nMugimendu honen eragile nagusietariko bat 1950 hamarkadan Kinsey eta Masters eta Johnsonen txostenen argitalpena izango da. Liburu horiek une hartaraino tabu zen sexuari buruzko eztabaida zabaldu egin zuen, besteak beste, erotismoaren garrantziaz, monogamiaren aukerez, homosexualitateari normaltasunaren bidea irekitzeaz, gorputzaren erreibindikazioaz, familia mota berriez...\nProzesu horretan antisorgailuen popularizazioa eta berrien aurkikuntza, bereziki pilula antisorgailuarena, ezinbesteko faktorea izan zen. Beste ikuspuntu batetik, abortuaren eskubidea. Aldi berean, penizilinak sexuarekin lotuta zeuden gaixotasunen kontrola ahalbideratu zuen, modu batez, sexuaren aurrean beste lasaitasuna eraginez.\n↑ http://aldizkaria.elhuyar.org/albisteak/penizilinak-bultzatu-zuen-sexu-iraultza-ez-pilula-/[Betiko hautsitako esteka]\nAzken aldaketa 27 martxoa 2021(e)an, 20:49(e)tan\nOrriaren azken aldaketa: 27 martxoa 2021, 20:49.


Bide publikoan terrazak lehenengo aldiz jartzeko baimena lortzeko kontsulta egitea | Bergarako Udala\nLegeztatuta dauden ostalaritzako jardueren osagarri gisa, lurzoru publikoan terrazak jartzeko baimenari buruzko kontsulta egitea, baita horien instalazio osagarrietarako ere (itzalkinak…).\nLehenengo aldiz terraza bat jarri aurretik, edo aldaketa nabaria ematen denean, ezinbestekoa da kontsulta hau egitea.\nOstalaritzako jarduera bat baimenduta duten pertsona fisiko edo juridikoentzat.\nEskaera orria (F0058) behar bezala beteta.\nIdentifikazio-agiria (IFZ, NAN, AIZ-Atzerritaren Identifikazio Zenbakia-, pasaportea...).\nOkupazioaren azterlana, gutxienez puntu hauek zehazten dituena:\nLokalaren kokalekua o Instalazioak hartuko duen azalera\nFatxadaren luzera eta ondorioz sortuko diren pasabideen zabalera\nDagoen edozein oztopo finkoen berri (trafiko seinaleak, eserlekuak, zuhaitzak, hiri altzariak, etab.)\nPlanoa non jasoko den instalazioak hartuko duen bide publikoaren zatian mahai eta aulkiak nola banatuko diren.\nInstalatu nahi duen mahai, aulki eta itzalkinen modeloa.\nAldamenekoen baimen idatzia. Instalazioak edo okupazioak ezin dira izan establezimenduak duen fatxadaren luzeraren baino handiagoak. Handiagoak izateko aldamenekoen baimen idatzia aurkeztu beharko da.\nEz da baimen horren premiarik izango, espaloiak 4-5 metro libre utzi eta hortik aurrera eskatutako okupaziorako aukera ematen duenean. Udalak erabakiko du kasu bakoitzean aplikatuko den zabalera\nEdozein momentutan, baina okupazioa egin aurretik.\n1372/1986 Errege Dekretua, ekainaren 13koa Toki-erakundeen ondasunen erregelamendua onartzen duena\nEskaera orria (F0058)\nTramite hau hasteko eskaera derrigorrez eskabide normalizatua (F0058) erabilita aurkeztu behar da. Inprimaki honetan behar den informazioa eta dokumentazioa zehazten da.\nAldaketa nabaria ulertuko da mahaien kopurua aldatzea, kokalekua, etab.


Joseba Zaldua: «Orain badakit Lehen Mailan asko eta ondo joka dezakedala» | Kirola | Berria\n«Orain badakit Lehen Mailan asko eta ondo joka dezakedala»\nSasoi bikaina egin du Leganesen Zalduak, Asier Garitanoren aginduetara. Realera itzuli da, baina ez daki tokia izango ote duen. «Itxaropentsu» dago, eta «konfiantza handiarekin».\nLEGANES Tamaina handiagoan ikusi\nZubietara lehen aldiz itzuli eta autoan etxerako bidean zela harrapatu du deiak Joseba Zaldua (Donostia, 1992). Aitortu du «apur bat arraro» egin zaiola Zubietara itzultzea. «Ia urtebete pasatu da han izan nintzen azkeneko alditik, eta apur bat arraro ikusi dut neure burua berriz ere hona etorrita. Hamahiru urtean makina bat aldiz egin dut autoan joan-etorri hau, baina aspaldian ez. Zorionez, iritsi eta segituan sentitu naiz berriro etxean. Harrera polita egin didate bertako langileek. Argi dago: etxean bezala, inon ez». Hilabete pasatxo du atseden hartzeko, heldu den uztailaren 5ean hasiko baitu Realak denboraldi-aurrea. Egun horretan Zubietan egon nahi du eskuin hegaleko atzelariak, «kosta ahala kosta»\nZubietan egon zara jada. Datorren denboraldian Realean ariko zaren seinalea da hori.\nItxuraz bai, baina ez dago nire esku bakarrik.\nRoberto Olabe da orain kirol arduradun nagusia. Hitz egin duzu harekin?\nBai. Duela bizpahiru aste hitz egin nuen harekin, eta esan zidan bueltan nahi nindutela. Hala ere, klubak oraindik kontu asko ditu zehazteko. Entrenatzailea fitxatuta, orain hasiko da datorren denboraldiko taldearen inguruan erabakiak hartzen.\nZuk, behintzat, egin duzu zurea: asko eta ondo jokatu duzu Leganesen denboraldi honetan. Pozik zaude egin duzun lanarekin?\nBai, noski. Asko jokatu nahi nuen, eta asko jokatu dut. 30 partidatan aritu naiz ligan. Aspaldi ez nuen horrenbeste jokatu, eta horrek mesede handia egin dit. Neure buruari erakutsi diot gai naizela Lehen Mailan asko eta ondo jokatzeko. Horren beharrean nengoen, eta behar hori ase egin dut Leganesen. Gainera, taldeak oso denboraldi ona egin du, eta sufrimendu askorik gabe eutsi dio mailari. Kopan, gainera, handia egin genuen Real Madril kanporatuta. Gozatu egin dut sasoi honetan.\nGaizki pasatu zenuen iaz Reala utzitakoan. Urtebete geroago, uste duzu merezi izan duela Leganesera joatea?\nBai, merezi izan du, zalantzarik gabe. Nik ez nuen Reala utzi nahi, baina beste aukerarik ez nuen izan. Lorenek [Lorenzo Juarros Realeko kirol zuzendaria orduan] esan zidan Alvaro [Odriozola] taldean egonda ez nuela aukera askorik izango jokatzeko, eta, horregatik, hobe nuela beste nonbaitera joatea. Kolpe oso gogorra izan zen hori entzutea, eta gaizki pasatu nuen hasieran. Bizitza osoa neraman Realean, eta uste nuen kirol ibilbide guztia bertan egingo nuela. Baina beste norabait joan beharrean izan nintzen lehen aldiz, nire betiko taldetik kanpo, eta ez nekien nola egongo nintzen. Zorionez, dena oso ondo atera da. Esperientzia ederra izan dut Leganesen.\nDuela urtebete baino jokalari hobea zara?\nEz dakit hobea naizen edo ez, baina neure buruarengan konfiantza askoz handiagoa dut orain. Garai batean, min hartuta nengoenean edo jokatzen ez nuenean, zalantza egin nuen ea balio nuen Lehen Mailan jokatzeko. Bada, orain argi dut baietz, balio dudala.\n«Leganesen gauzak zein ondo doazkidan ikusita, ez dakit zer pentsatu. Realera itzultzeak ez lidake ezertarako balioko itzalpean egon behar banu». Horixe esan zenion BERRIAri azaroan. Zalantza horiek uxatu al dituzu?\nBai. Batzuetan zalantza egiten duzu, baina nik oso argi izan dut beti Realean egon nahi dudala, klub hau nire etxea delako. Baina oso argi dut, era berean, Realean egoteko muturreraino lehiatu beharko dudala, lehia handia baitago nire postuan.\nZuk azpimarratu duzu: lehia handia dago defentsako eskuineko hegalean. Gaur-gaurkoz, postu horretan joka dezaketen hiru jokalari daude lehen taldean: Alvaro Odriozola, Aritz Elustondo eta zu zeu. Carlos Martinez ez dago, baina indartsu dator Andoni Gorosabel: oso sasoi ona egin du Reala B-n, eta lehen taldearekin ere jokatu du. Hautagai asko dira postu bakarrerako.\nNire ustez, oso albiste ona da Realarentzat postu berean joka dezaketen jokalari bat baino gehiago izatea. Zenbat eta jokalari gehiago egon, orduan eta lehia handiagoa egongo da, eta horrek beti egiten dio mesede taldeari. Nik barruan dudan guztia emango dut Realean geratzeko eta hasierako hamaikakoan toki bat izateko.\n«Eusebio aulkian dagoen bitartean, zail izango dut Realean jokatzea». Zuk esana da hori ere. Eusebio Sacristan jada ez dago Realean, eta, haren ordez, Asier Garitano ariko da, denboraldi honetan Leganesen entrenatzaile izan duzuna. Asko aldatu da egoera.\nGoitik behera. Eusebiok argi utzi zidan ez ninduela aintzat hartuko. Kolpe gogorra izan zen, baina eskertu behar diot nirekin zintzo jokatu izana. Asierrek, aldiz, hasieratik erakutsi zidan konfiantza handia zuela niregan. Telefonoz deitu ninduen Leganesera joatear nintzela, eta oso gustura geratu nintzen izan genuen solasaldiarekin. Horregatik erabaki nuen Leganesera joatea, Asierrengatik. Gero, agindu zidana bete zuen, hots, nire onena ematen banuen aintzat hartuko ninduela. Asko dut hari eskertzeko. Hari esker, urte oso polita bizi izan dut.\nHitz egin duzu Garitanorekin azken egunetan?\nRealeko entrenatzailea izango zela jakin zenean, mezu bat bidali nion, zoriontzeko.\nGaritanok konfiantza handia izan du zuregan denboraldi honetan. Beraz, pentsatzekoa da bere gustuko jokalaria zarela. Abantaila izan al daiteke hori?\nIzan daiteke, baina Reala ez da Leganes. Beste talde bat da, eta Asierrek beste jokalari batzuk izango ditu bere aginduetara. Denboraldi honetan nire alde egin izanak ez du esan nahi datorren denboraldian postu bat ziurtatua izango dudanik. Berak eta beste kirol arduradunek erabakiko dute zer egin nirekin. Niretzat plazera litzateke Realean geratzea, baina ez dago nire esku. Hori bai, lasai dut kontzientzia. Hemen toki bat izateko egin behar nuena egin dut.\nNolakoa da Garitano?\nOso exijentea eta langilea da. Garrantzi handia ematen dio eguneroko lanari, eta hori transmititzen saiatzen da jokalariei, baita lortu ere. Hori du dohainik handiena: bere mezua iritsi egiten dela jokalariengana.\nHaren inguruan esan da zehatz-mehatz aztertzen dituela aurkariak, haien gabeziak atzemateko, hots, ez duela jokamolde zehatz bat, eta aurkariaren arabera egiten duela sistema baten edo beste baten alde.\nHalaxe da. Gure lanari erreparatzen dio nagusiki, baina asko gustatzen zaio aurkariei ahulguneak topatzea eta horretan min egiten saiatzea. Niretzat oso ona da hori. Argi izan behar dugu zertara jokatu nahi dugun, baina ahaztu gabe aurrean talde bat dugula, eta hark ere jokatu egiten duela. Taldeak eskertu egiten du baliabide gehiago eskura izatea: zenbat eta aberatsagoa izan baliabidez, orduan eta hobe.\nHain zuzen, horixe izan zen Eusebiori egin zitzaion kritika nagusia: bereari bakarrik erreparatzen ziola, eta aurkari guztien aurka berdin jokatzen zuela, hau da, kosta egiten zitzaiola taldearen jokamoldea aldatzea.\nEusebiok oso argi zuen nola nahi zuen jokatzea taldeak: baloia izan nahi zuen kosta ahala kosta. Aurreko denboraldian oso emaitza onak lortu zituen estilo horrekin jokatuta. Emaitza onak lortu ez ezik, oso ondo jokatu zuen taldeak: ederra zen hura jokatzen ikustea. Baina, sasoi honetan, gauzak ez dira horren ondo joan, eta kalte egin dio modu jakin batean bakarrik jokatu nahi izateak. Futbola oso konplexua da.\nGaritanoren estiloa ondo egokitu daiteke Realera?\nBaiezkoan nago. Uste dut Realak asmatu egin duela Asier fitxatuta.\nAtzean sendo aritzea funtsezkoa da Garitanorentzat. Horrek mesede egin diezaioke Realari, sasoi honetan inon eskas aritu baldin bada, defentsan aritu baita.\nEusebiorekin alderatuta, hori da bien arteko ezberdintasun nagusia. Asierrek garrantzi handia ematen dio defentsako lanari. Asko lantzen du alor hori. Harentzat funtsezkoa da gol gutxi jasotzea.\nAlor horretan izango duzu zuk egiteko nagusia.\nEspero dut hala izatea. Gustura egingo dut. Denboraldi honetan asko landu dugu defentsako lana entrenamenduetan, eta, atzelaria izanik, asko eskertu dut lan berezitu hori. Ahaleginak, gainera, saria izan du azkenean, defentsako lana erabakigarria izan baita mailari eusteko.


Bilboko Berreginen Museoa dantza-pista handi bilakatuko da ( Datorren igandean, martxoaren 12an)\nHasiera Gaurkotasuna Bilboko Berreginen Museoa dantza-pista handi bilakatuko da ( Datorren igandean, martxoaren 12an)\nSileno eta Dionisio umea: Larruaren xehetasuna.\nAstelehena, 06 Martxoa 2017 14:02 a argitaratuta\nDatorren igandean, martxoaren 12an, eskulturen artean Swing jardunaldi batez gozatzeko aukera izango da.\nBerreginen Museoa eta Bilboko Swing Side konpainia arduratuko dira erritmoa Bilbora ekartzeaz asteburu honetan.Museoa hartzen duen Mariaren Bihotza Eliza Swinga (1920. hamarkadaren amaieran Estatu Batuetan sortutako musika-generoa da) nagusi izango den gunea bilakatuko da, eta bertako lanek musika-akordeak eta dantzarien urratsak zainduko dituzte.Bertaratutako guztiek Swing Museoan! egitasmoaz gozatzeko aukera izango dute, 11:30etik 13:30era. Doako jarduera izango da, eta hilean behin errepikatuko da.\nNahiz eta XX. mendearen hasieran duen jatorria, swingetik datozen dantzek erabateko gaurkotasuna dute.Ez da dantza bat soilik; izan ere, atzean komunitate eta osagai sozial zabala dago, eta, bertan, jendea musikaren eta dantzaren bidez partekatzen eta komunikatzen da.\nSwing Museoan! egitasmoa swing musika dantzatzeko eta sustatzeko gauzatu da, baina baita dantza bere habitatetik eta testuingurutik ateratzeko ere. Kalean jarri nahi da, edota, kasu honetan bezala, museoan; eta, hortaz, pertsonak, artea, musika eta dantza elkartzeko eremu komuna aurkitu.


Goimek konpainiak azken belaunaldiko makineria erosi du - SPRI\nGoimek konpainiak azken belaunaldiko makineria erosi du\nEuskal enpresak mekanizazioan duen ekoizpen-ahalmena areagotu nahi du\nMakinak Soralucek garatutako puntako teknologiak ditu\nTamaina handiko piezen mekanizazioaren estandarrak hobetzeko asmoz, Danobat taldeari atxikita dagoen Goimek euskal konpainiak Soraluce makina-erremintako fabrikatzaileak garatutako azken belaunaldiko funtzio-anitzeko zentro bat erosi du.\nErosketa honen bitartez, Goimek-ek doitasun handia behar duten piezen arloan eskaintzen duen zerbitzuaren kalitatea sendotu nahi du. Soraluce FP-16000 modeloko makina berriak goi-mailako prestazioak eskaintzen ditu, bai piezen tamainari bai bidera ditzakeen eragiketa-kopuruari erreparatuta.\nMakinak torneaketa, fresaketa, mandrinaketa, zulaketa eta hariztaketa bezalako prozesuak gauza ditzake lan-zentro berean. Gainera, hainbat geometria eta tamaina landu ahal ditu, eraginkortasun eta doitasun osoz landu ere, Danobat-ek zabaldutako ohar baten arabera.\nEkipamendua etengabe fresatu eta torneatzeko 5 ardatzeko buru batez hornituta dago. Buru hau azal konplexuak mekanizatzeko diseinatu da, doitasun handiko txertaketak nahiz abiadura handiko artikulazioen indexaketa egiteko gaitasunaz.\nGainera, makinak automatizazio-maila handia du, buruak eta tresnak automatikoki aldatzeko sistema batez hornituta baitago.\nDanobatgroup-en aurkezpen bideoa


Hasiera - Legezko oharra\tLegezko oharra PYME Atarian dauden testuek, araudiak eta, oro har, edozein informaziok, izaera informatzailea bakarrik dute eta baliteke exhaustiboa ez izatea. Berehala eguneratzen ez denez, datuen indarraldia eta zehaztasuna dagokien administrazio-iturri ofizialetan egiaztatzeko iradokitzen dizugu.\nIndustriako eta Enpresa Txiki eta Ertainaren Zuzendaritza nagusia (DGIPYME) behar diren ahaleginak egingo ditu akatsak saihesteko eta, behar izanez gero, lehenbailehen konpontzeko edo eguneratzeko. Dena den, ezingo du bermatu akatsik ez denik izango eta informazioaren edukia beti eguneratuta egongo denik.\n"Kontsulta Laguntzen datu-basean" datu-baseetan dagoen informazio guztia iturri publikoetatik jasotakoa da. DGIPYME ez da egingo informazioaren transkripzioan egindako akatsen baten ondorioz erabiltzaileari sortu dakizkiokeen kalte eta galeren erantzule.\nDGIPYMEk beretzat gordetzen du aurrez abisatu gabe Atarian aldaketak egiteko eskubidea, bere edukiak edo bere diseinuarenak eguneratu, zuzendu, aldatu, gehitu edo ezabatzeko helburuarekin.\nAtarian hirugarrenen web orrialdeekiko loturak ("estekak") sartu dira. DGIPYMEren iritziz bere erabiltzaileentzat interesgarriak izan litezkeen baliabideen bilaketa erraztea da horren helburua. Baina orrialde horiek ez dira DGIPYMErenak eta ez ditu bere edukiak berrikusten eta, horregatik, ezin da egin ez eduki horien, ez orrialdeen funtzionamenduaren eta ez orrialde horietan sartzearen edo orrialde horiek erabiltzearen ondorioz izan litezkeen kalteen erantzule.\nwww.ipyme.org domeinuaren jabetza intelektual eta industrialeko eskubideak, bere edukiak, irudiak, diseinu grafikoak eta iturburu-kodeak eta bertan ageri diren logotipo, marka eta gainerako zeinu bereizgarriak DGIPYMEren edo bere erakunde laguntzaileen titulartasunekoak dira, baldin eta beste titulartasunen bat adierazten ez bada.\nAtariko edukiak baimenik gabe erreproduzitzea, banatzea, merkaturatzea edo eraldatzea, baldin eta erabilera pertsonal edo pribaturako ez bada, DGIPYMEren edo titularraren jabetza intelektualeko eskubideak urratzea da eta legez dagozkion egintzak gauzatzea eta, bidezkoa bada, ondoriozko erantzukizunak gauzatzea ekar dezake.\nBerariaz debekatuta dago web orri honetako edukiak erabat edo partzialki erreproduzitzea euren jatorria aipatu gabe edo baimenik eskatu gabe. DGIPYMEk berariaz debekatzen du "tramaketak" egitea edo hirugarrenek bere Atariaren diseinua, hasierako eraketa edo edukiak aldatzen dituzten beste mekanismo batzuk erabiltzea.\nAtari honen bitartez egiten den izaera pertsonaleko datuen tratamendua Izaera Pertsonaleko Datuen Babesari buruzko abenduaren 13ko 15/1999 Lege Organikoak eta aplika daitekeen gainerako araudiak xedatutakora doituko da.\nAtariko erabiltzaile gisa erregistratzeak esan nahi du baimena ematen dela emandako datuak Industriako eta Enpresa Txiki eta Ertainaren Zuzendaritza Nagusia (aurrerantzean DGIPYME) titular duen fitxategi automatizatuan jasota gera daitezen, Castellana pasealekuko 160, 12. solairua - 28046 Madril helbidean.\nDatu-bilketaren helburua Atariak eskaintzen dituen zerbitzu elkarreragileetarako sarbide pertsonalizatua izatea da. Horregatik, datu horiek ez zaizkie hirugarrenei ez jakinarazi ez lagako.\nDBLOn xedatutakoa betez, aurkakotasun-, sarbide-, zuzentze- eta deuseztapen-eskubideak erabili ahal izango dituzu Industriako eta ETEen Zuzendaritza Nagusiko Zuzendari Nagusiaren aurrean, Castellana pasealekuko 160, 12. solairua - 28046 Madril helbidean.\nDGIPYMEk zure datu pertsonalak babesteko mailari eusten dio abenduaren 21eko 1720/2007 Errege Dekretuko datu pertsonalak dituzten fitxategi automatizatuen segurtasun-neurriei buruzko 15/1999 Lege Organikoaren garapeneko Erregelamenduaren arabera eta bere eskura dituen baliabide guztiak jarri ditu zuk DGIPYMEri ematen dizkiozun datuak galtzea, gaizki erabiltzea, aldatzea, baimenik gabe sartzea eta lapurtzea ekiditeko, Interneteko segurtasun-neurriak menderaezinak ez izatea kontuan izan gabe.\nZerbitzu elkarreragileetara sartzeko cookiak erabili behar dira (DGIPYME -ren web zerbitzariak ETE-atarirako sarbidea pertsonalizatzeko bere ordenagailuan biltegiratzen dituen fitxategiak).\nSSL konexio seguruaren bitartez biltzen dira datuak, euren konfidentzialtasuna bermatzeko.\nWeb orri honek Google Analytics erabiltzen du. Google Analytics web-ak aztertzeko zerbitzua da, Google, Inc.-ek utzitakoa. Google, Inc. Delawareko konpainia da eta 1600 Amphitheatre Parkway, Mountain View (California) helbidean du bulego nagusia. Google Analytics-ek ?cookie? izenekoak erabiltzen ditu, hau da, ordenagailuan kokatuta dauden testu-artxibategiak erabiltzen ditu web guneari erabiltzaileek web gune horretaz egiten duten erabilera aztertzen laguntzeko. Cookie-ak web gunearen zure erabilerari buruz sortzen duen informazioa (zure IP helbidea barne) zuzenean igorriko da eta Google-k Estatu Batuetan dituen zerbitzarietan artxibatuko du. Google-k informazio hori gordeko du web gunearen zure erabileraren jarraipena egiteko, web gunearen erabileraren jarduerari buruzko txostenak pilatuz eta web gunearen jarduerarekin eta Interneten erabilerarekin zerikusia duten beste zerbitzu batzuk eskainiz. Google-k hirugarrenei transmititu ahal izango die informazioa legeriak hala eskatzen duenean edo hirugarren horiek informazioa Google-ren kontura prozesatzen dutenean. Google-k ez du uztartuko zure IP helbidea aurretik duen beste ezein daturekin. Datuen tratamenduari edo informazioari uko egin diezaiokezu cookie-ak erabiltzeari uko eginez zure nabigatzailearen konfigurazio egokia hautatuz. Baina hori egiten baduzu, litekeena da web gunearen funtzionalgarritasun osoa erabiltzeko aukera galtzea. Web gune hau erabiltzean, baimena ematen duzu Google-k zuri buruzko informazioaren tratamendua egiteko lehen adierazitako moduan eta lehen adierazitako xedeetarako.


2020ko apirilaren 03a, ostirala | Ordua Euskal Herrian 01:09:15\nGaur goizean okila garrasika aritu da etxe gaineko haritzean (Quercus robur). Luze aritu da eta haserre zela zirudien. Goiza ederra da, freskoa baina arraitsua, oso argia. Urteko egun luzeenetara hurbiltzen ari gara eta goizean goizeko argitasunean igarri da. Kexu zen, ordea, okil berdea. Esaerak hala dio, okila kantuan ari bada egarri da, euri eske ari da. Hona Gotzon Garatek jasotako batzuk: tokile kantari, uria fite; okilla kantari, eurixe seguru; okilla kantari, euria hemen da; okilla kantari, okilla euri eske; okiloa kantuz, euri haizea laster hixtuz; okile kantari, okile egarri; okila kantetan, okila egarri; eta Abadiñoko Natalia Munitxari jasotako: okille egarri dok. Eguraldiaren iragarpenari begiratu eta gaur arratserako euria datorrela dio.\nEz dakit kantuan aritu den okil hori bera edo beste bat zen, baina atzo goizean goiz, esnatzera atarira atera behar nuenean hor ikusten dut leihotik, bezperan jarri dugun itxitura berrira hurbildu eta lehen hesolan pausatzen. Itxitura sasiakaziazko hesola (Robinia pseudoacacia) eta burdin-sarezkoa da. 22 hesola ikusten dira leihotik, muntoaren atzean galtzen diren artekoak. Bada okilak, lehenengotik azkenekora, banan-banan miatu ditu; bere mugarrietako zutikako zur berri horiek aztertu eta goizeko apetaldia asetzeko moduko mokaduren baten xerkan.\nUgaritzen ari da okil berdea gure inguruan, eta ni pozik, izan ere garbitasun ederra egiten dute intsektu, har, beldar, krisalida eta abar. Ikuskizun polita da bere hegaldi uhinduna. Eta kantua: kar-kar ari dela dirudi, lasterragotzen eta tonua galtzen...\nOkilek, bere soinaren garbitasunerako ur bainuak bezala lur bainuak ere hartzen ote dituzte? Behorrak edo astoak udaberriko aro onarekin zaldaliak edo garagarrak irabazten dituzte, edo garagarraka, iraulka, lorrinka, amilketan zapuzka, ihauska, ihalozka, aztalka, astalka, itzulipurdika, irabiaka, inauldurizka, pulunpaka edo aztarrika dabiltza.\nIzeben oilategian oiloren bat hegoak zabalik lurrarekin auska bezala zalapartan zebilenean, hautsa harrotuz, aztarrika zebilela ikasi genuen; arkakusoak eta zorriak uxatzeko, agi danean. Garagarraka ere esango zaio nonbait, izan ere esaerak hala dio: “Oiloak hauts artean garagarraka? Denpora txarra”.\nOkila kantuan eta oiloa aztarrika, eguraldia txartzera doan seinale. Okila kantuan entzutean hasiko dira oiloak aztarrika. Eta okilak egiten al du aztarrika? Okila zenbateraino da oilo? Eta oiloa okil?\nKanal honetan artxibatua: Baso naturalak


Euskal musika taldeak Madrilen • ZUZEU\nHorregatik, ziurrenik, madrildar askok ez zuten Berri Txarrak taldearen azkenengo kontzertuaren berri izan. Pasa den martxoaren 12an itzuli ziren, Ritmo y Compás aretora. Kontzertua bere web orrian soilik iragarri zuten eta JMH Trio (Jaio. Musika. Hil) ezizenarekin mozorroturik agertu ziren eszenatokian. Hala ere, sarrerak agortu ziren eta 300 jarraitzalek kanta guztiak abestu zituzten. Bizarrak zutik jartzeko moduko egoera.\nLekunberrikoak ez dira Madrilen jotzeko arazoak dituzten bakarrak. Pasa den abenduan, beste talde batzuen artean, SAk Leganeseko La Cubierta zezen plazan jo behar zuen. Baina kontzertua baino bi egun lehenago, eta AVTk eta PPk egindako presioaren ondoren, emanaldia bertan behera uztea erabaki zuten antolatzaileek.\nEz zuten beraien helburua lortu. Martxoaren 7an gasteiztarrek 1.500 lagun bildu zituzten estatuko hiriburuko okupa mugimenduaren erreferentea den La Traba gune sozialean. Sarrerak, Berri Txarrakekin gertatu zen bezala, emanaldia baino egun batzuk lehenago agortu ziren. Hurrengo asteburuan, Kop eta Habeas Corpus taldeek jo zuten La Traban ere. Leporaino zegoen.\nBerri Txarrak, musika, soziedad alkoholika\nZer arraio da Boloniakoa?\nZer duzu buruan “Euskal musika taldeak Madrilen”-ri buruz\nAinara 2009-04-23 09:16\nBadakizu Izaskun,iritzi askatasuna OMEN daukagu, baina…gero nahi dugun musika eta nahi dugun erara bizitzeko, zailtasunak besterik ez dizkigute jartzen…\nApa La Traba, ze ona!!!


Caixabankek berrikuntza programa berri bat abiarazi du ‘startup-entzat’ - SPRI\nCaixabankek berrikuntza programa berri bat abiarazi du ‘startup-entzat’\nProiektu berri hau, ‘EkintzaileXXI Sarien’ azken edizioan parte hartu duten 1.000 enpresa ingururi zuzenduta dago. Interesatuta duten ‘startupek’ irailaren 15era arte dute izena emateko eta erakundeak planteatutako erronketako bati erantzuteko, beraiek proposatzen duten irtenbidea edo proiektua planteatzeko.\nCaixabankek berrikuntza irekiko programa berri bat martxan jarri du ‘startupak’ laguntzeko helburuarekin: ‘DayOne Open Innovation Program’. Ekimen honen bidez, erakundeak ekosistema ekintzailea bere negozio-eremu desberdinetara hurbildu nahi du gizartearen behar berriei eta gaur egungo erronkei erantzuna eman diezaieketen proiektu berritzaileak elkarrekin garatu.\nEnpresek honako erronka eta lankidetza-ildo potentzial hauei erantzun behar diete:\n– ‘Imact Sektorea’: MicroBanken inpaktu soziala indartzen eta hobetzen laguntzen duten enpresak edo gizarte-bazterketan ala egoera honetan egoteko arriskuan dauden pertsonekin egin daitekeen zerbitzu edo jarduera bat ematen lagun dezaketen enpresak.\n– ‘Seniorra’: Adineko jendearen bizi-kalitatea hobetzeko balio erantsiko produktu eta zerbitzuak eskaintzen dituzten ‘startup-ak’ edo senior segmenturako soluzio teknologiko eta berritzaileak garatzen dituzten konpainiak.\n– ‘Mobility’: Hirietako mugikortasun iraunkorrerako ibilgailu elektrikoen soluzio berritzaileak sortzen edo merkaturatzen dituzten enpresak (motozikletak, patineteak, bizikletak …).\n– ‘Agro Food’: Eraldaketa digitala errazteko eta nekazaritzako elikagaien sektorean irtenbide berritzaileak ezartzeko irtenbide teknologikoak eskaintzen dituzten enpresak.\nCaixaBank taldeko hainbat alorretako ordezkariek osatutako epaimahai batek erabakiko du zein irtenbide egokitzen zaion ondoen planteatutako erronka bakoitzari.\nAukeratutako enpresek hiru eta sei hilabete bitartean lan egingo dute honako taldeekin: AgroBank (nekazaritza eta nekazaritza-elikagaien sektorea), MicroBank (CaixaBanken gizarte-bankua), CaixaBank Payments & Consumer (kontsumoa ordaintzeko eta finantzatzeko bitartekoak) eta CaixaBank Senior (hirugarren adinekoentzako finantza-produktu eta zerbitzuak). Caixabankeko dibisio hauek ‘EmprendedorXXI Sariak’ babesten dute, Garapenerako Euskal Agentziaren (SPRI)-ren laguntzarekin batera.\nBerrikuntza garatzeko lankidetza-agertokia\nCaixaBankek ‘startup’ eta fintech-ekin berrikuntzaren garapenean lankidetzan aritzeko agertokiaren alde egindako apustuaren barruan sartzen da ekimen hau. Lankidetza honek berrikuntzaren bizkortasuna eta eraginkortasuna hobetzeko aukera ematen du, ideia bat sortzen denetik produktu edo zerbitzu berria merkaturatu arte denbora bizkortzeko eta talentua identifikatzeko.\nEra berean, ‘startup-entzat’, CaixaBank bezalako enpresekin elkarlanean aritzeak azkar ‘eskalatzeko’ aukera ematen die. Lankidetza honi esker, baliabide baliotsu ugari izan ditzakete, hala nola bezero-zorro garrantzitsu batera hurbiltzea, banaketa-kanal handi bat izatea, bere marka-posizionamendua hobetzea eta ikusgaitasuna gehitzea. CaixaBankek elkarrekin sortzeko ekimenak bultzatzen ditu ‘startup’ eta fintech-ekin, berrikuntza partekatua bultzatzeko. Horren adibide dira ‘zone2boost’ eta ‘start4big’.


Eusko Alkartasunak atxikimendua adierazi dio larunbat honetan erraustegiaren aurka izango den manifestazioari | EA - Eusko Alkartasuna\nHasiera » Berriak » Eusko Alkartasunak atxikimendua adierazi dio larunbat honetan erraustegiaren aurka izango den manifestazioari\nEusko Alkartasunak atxikimendu osoa adierazi dio larunbat honetan, Donostian, arratsaldeko 17:30ean, izango den erraustegiaren aurkako manifestazioari. Eusko Alkartasunak bat egiten du EAJ-PSEren Foru Gobernuak aurrera eraman nahi duen erraustegiaren aurka altxatu den gizarte-mugimenduarekin. Alderdi abertzaleak azpimarratu duenez, Gipuzkoan “gehiengo sozial eta sindikal anitza” agertu da proiektuaren aurka. Zentzu honetan, EAk Foru Aldundiari eskatu dio gai honekin “gizarte hausturan ez sakontzeko” eta guztion artean “irtenbide adostua” bila dezan.\nEAren ustez errauskailua hondakinen aferari erantzuna emateko “iraganeko teknologia da, birziklapenaren eta ekonomia zirkularraren kontra doan apustua, gainera”. Modu berean, alderdiak gogoratu du, orain dela gutxi, Europako Parlamentuak Ekonomia Zirkularraren aldeko posizioa adostu duela eta, ondorioz, hondakinen kudeaketan “murrizketa, berziklapena eta berrerabiltzea” direla “lehenesten diren ildoak”. “Europak markatzen digun norabide horretan, errauskailua oztopo argia da”, esan du EAk.\nEta erraustegiaren aurrean, zer? Eusko Alkartasunaren ustez, badaude adibideak Euskal Herritik atera gabe. Nafarroan, esaterako, Geroa Baik, EH Bilduk eta Podemosek babesten duten Gobernuak errauskailua baztertu du eta onartutako hondakinen plan berriak azpiegitura malguagoak, merkeagoak eta ingurumenaren zein osasunarekin errespetuzkoak direnak aurreikusten ditu.\nEstatu mailan ere, PSOEk berak babesten dituen zenbait eredu ere aurkitu daitezela baieztatu du EAk: Valentzian, Mallorkan eta Asturiasen, besteak beste, erraustegi proiektuak baztertu dituzte beste alterbatiben alde: hondakinen sailkapen handiagoa, konposta eta TMB instalazioak, esaterako.


Zientzia eta bertsoa uztartzen dituen emanaldia, Ondarroako Beikozinin - Lea-Artibai eta Mutrikuko Hitza : Lea-Artibai eta Mutrikuko Hitza\nZientzia eta bertsoa uztartzen dituen emanaldia, Ondarroako Beikozinin\nHiru zientzialarik eta hiru bertsolarik osatutako Jakinduriek mundue erreko dau bertso-zientzia ekitaldia egongo da eguenean [irailak 21], 18:30etan, Beikozini aretoan.\nKike Amonarrizek aurkeztuko du Zientziaren Giltzak elkarteak Bizkaia Zientzia Plaza proiektuaren barruan antolatutako solasaldia: Oskar Gonzalez, Josu Lopez-Gazpio eta Leire Sangroniz zientzialariak eta Miren Amuriza, Amets Arzallus eta Andoni Egaña bertsolariak izango dira oholtzara igoko diren protagonistak.\nEkitaldia, hiru zatitan banatuko da. Lehenengoa, 18:30etatik 19:00etara, Gorria urdinaren kontra izango da. Ostean, Komuneko bonbari eman bai… baina jaitsi tapa!, eta 19:30etan, Tiritak, Pupu eta Loreren lagun onenak. Saio bakoitzak ordu erdiko iraupena edukiko du, eta zientzialari batek eta hiru bertsolariek parte hartuko dute.\nZientzialariek 10 minutuko hitzaldiak emango dituzte eguneroko hainbat gai uztartuz eta bertsolariek errima eta doinua jarriko dizkie gaiei. Sarrera debalde izango da.


kritiken hemeroteka » Inprimatu gabeko koplak\n« Ispiluaren efektua | Intrigatan txirikordatuta »\nBeñat Dardo / Joxan Oiz / Susa, 2006\nInprimatu gabeko koplak Iratxe Retolaza / Berria, 2006-12-17\nLiteratura literaturara bihurritu ohi da maiz. Bihurtze horretan, idazleak ere literaturagai edota literatur pertsonaia bilakatzea nahikoa baliabide erabilia izan da. Dena dela, euskal nobelan ez dira hain ohikoak euskal idazleak literatur pertsonaia bilakatu dituzten lanak. Bai, aspalditxo, literaturaren sortzaile bat edo beste izan zen nobelara eramana; esate baterako, Jon Etxaideren Joanak joan mardul hartan Etxahunen bizipenak fikziora bildu ziren. Bai, azken aldian autofikziorako joera hedatuz doa, baina norbera ez den idazle bat nobelara eramateko saiorik ez da apenas. Salbuespenetariko bat dugu Juan Luis Zabalaren Agur, Euzkadi nobela ederra Lauaxeta poeta fikziora jauzarazi ez ezik, autofikzioaz ere baliatzen dena. Esango nuke, euskal literaturaren tradizioaren haria makal samarra izateak ekarri duela idazleak nobelako pertsonaia bihurtzeko ohiturarik eza.\nHoriek horrela, Joxan Oizen Beñat Dardo nobelak euskal literaturan ezohikoa den kontagaia jorratzen du. Nolabait tradizioari heltzeko eta tradizioaren haria sendotzeko asmorik badu, baina, era berean, tradizio horri prisma berriez begiratzeko proposamena da.\nNobela honek Bernat Etxepare idazlea fikziozko pertsonaia bihurtzen du, eta are zehatzago, Etxepareren bizitzaren aldi jakin baten nobelaratzea da. Hain zuzen ere, Donapauleko kartzelaldian abiatzen da narrazioa, 1538. urtean, eta Linguae Vasconum Primitiae liburuaren argitalpenarekin itxi, 1545. urtean. Bi une hauen arteko lotura bi hari nagusiren bitartez egiten da: batetik, Martin Bereau borreroaren eta Etxepareren arteko harremanaren haria dago; bestetik, Etxepareren koplen idazte eta inprimatzea jorratzen dituen haria dago.\nLehen hariarekin abiatzen da nobela, eta borreroaren begietatik emango zaigu preso dagoen Etxepareren berri. Abiapuntu honek irakurlearengan interesa biziarazteko modu eraginkorra dela iruditzen zait; izan ere, borreroak presoarekiko duen jakin-min eta harreman horretatik Etxeparerengan hurbiltzean, irakurleari idazle garaztarraren irudiari bestelako ikuspegitik hurbiltzeko egokiera zabaltzen dio. Halaber, Martin Bereau borreroaren aurkezpena bera maisuki egina da, eta irakurlearen arreta biziarazteko indarra duena. Bestalde, borreroaren eta Etxepareren arteko solasaldietan Etxepareren gaztaroaren berri izango dugu, eta baita haren pentsamoldearen berri ere. Lehen atalean borreroaren eta Etxepareren artean gorpuzten den harreman horretan asmatu dela iruditzen zait, interesa bizirik iraunarazteaz gain, pertsonaien ezaugarri eta zertzeladen tantakatzeari ere neurria hartu zaiolako. Dena den, bigarren ataletik aurrera nik neuk izan dut penarik, hasiera batean harrapatu nauen borreroaren pertsonaia horrek nobelaren amaieran indarra galdu duelakoan bainago, eta zenbait pasartetan hasieran liluratu nauen pertsonaia horren erakargarritasun eta sinesgarritasuna leundu delakoan.\nBigarren hariak, esan bezala, Etxepareren sormenaz hitz egiten du: kartzelaldian idazketa eta irudimenaren uneak kontatzen dira, eta kartzelatik atera ondoren, idatzirikoak paper tindatuan ikusi ahal izateko igarotako nekeak eta minak kontatzen dira. Hari honetan, beraz, Etxepareren hainbat kopla tartekatzen dira, eta nobelaren mamia ezagun ditugun kopla horiekin gurutzatuz doa, Etxepare idazlearen irudia zabalaraziz.\nAzken buruan, Beñat Dardo nobelak euskal literaturaren historian Bernat Etxeparez sortu den irudira hurbiltzeko beste ertz asko zabaltzen dizkio irakurleari. Hartara, “inprimaturiko lehen liburuaren egilea”-ren goiburu herstu horretatik urruntzeko gogoa nabari da. Horra hor nobelaren izenburua bera, Etxeparek lagunartean izan bide zuen goitizenez bataiatua.\nBaina, are garrantzitsuago dena, nobelaren unibertso literarioak bere hartan badu xarmarik, tenkarik eta erakarpenik, harien korapiloak taxuz lotu direlako.


Lege Oharra: - TiendaBalanzas Tecnobal\n> Lege Oharra:\n1. TECNOBAL SL datu pertsonalak babesteko, pribatutasuna erabiltzaileen eta sekretu eta segurtasuna datu pertsonalen inguruko egungo legedia errespetatzen duela, horrela neurri teknikoak onartzen tiendabalanzas.es webgunean erabiltzaile eta antolaketa neurriak galtzea, gaizki erabiltzea, aldatzea, baimenik gabe sartzea eta datu pertsonalak sartzeko lapurreta, teknologiaren egoera kontuan izanda, datu eta arriskuak izaera zein dira expuestas saihesteko.\n2. Zehazki, TECNOBAL SL tiendabalanzas.es webgunearen erabiltzaileek datu pertsonalak baino ezin prozesatzeko lortutako egokiak, garrantzitsuak eta ez esparrua eta zehatzak, berariazko helburuak eta aldean gehiegizko badira legezkoak lortu dituztenak. Baliogabetu egingo dira jada ez badira beharrezkoak edo dagokionak horretarako, edo jabeak eskaera bertan behera uzteko eskubidea gauzatzean.\nBalanzascobos.com bidez datu pertsonalak biltzen direnean, erabiltzaileak aldez aurretik jakinarazi egingo zaizkio modu argi eta ez-argiari buruz:\nDatu pertsonalen artxibo edo tratamendu baten existentzia, bildumaren helburua eta hartzaileak.\nDatuak Babesteko Agentziaren Erregistroan izena ematea.\nKasu horretan sor daitezkeen galderei erantzuteko derrigorrezko edo hautazko izaera, baita datuak eskuratzeko edo horien horniketari uko egiteko ondorioak ere.\nSarbide, zuzenketa, ezeztapen eta oposizio eskubideak gauzatzeko aukera.\nDatuak prozesatzeko arduradunaren nortasuna eta helbidea.\nErabiltzaileak faltsua, zehaztugabea, osatu gabea edo zaharkiturik dagoen inprimakiak betetzeko arduradun bakarra izango da.\n© 2018 TiendaBalanzas TECNOBAL Básculas\n1. Jabetza Intelektualaren tiendabalanzas.es webgunea, bere iturburu-kodea, diseinua, nabigazio egitura, datu-baseak eta hainbat elementu Eskubide jasotako bertan daude Javier kodea Ros Ustrell jabetzakoa nori ustiapen eskubideei dagokienez esklusiboa horietako edozein forma eta, bereziki, erreproduzitzeko, banatzeko, komunikatzeko eta eraldatzeko eskubideak.\n2. Baldintza orokor hauek TECNOBAL SL-k Interneten sarbide libreak eskaintzen dizkion web gunearen sarbide eta erabilerraztasuna arautzen du. Sarbidea erreserbarik gabe onartzea dakar. Gune honetan eskaintzen diren zenbait zerbitzu erabiltzeak kasu bakoitzean jasotako baldintza bereziak ere arautzen ditu, zerbitzu horien erabilera soilaren bidez onartuko dena.\n3. Web edukia ikusteko, inprimatzeko eta partzialki deskargatzeko baimena soilik eta esklusiboki baldintza hauek betetzen badira: 1) Hori dela eta, web orriaren erosketabalanzas.es helbidearekin bateragarria da. 2) Erabilera pertsonala eta pribatua jasotako informazioa eskuratzeko helburu bakarra lortzen da. Espresuki debekatuta dago merkataritza helburuetarako erabiltzea edo banaketa, komunikazio publikoa, eraldaketa edo deskonpilazioa egitea. 3) Webgune honi buruzko edukirik ez da inolaz ere aldatu. 4) Webgune honetan ez dago grafiko, ikono edo irudirik erabilgarri ez erabili, kopiatu edo banan banatzen diren testuetatik edo beste batzuekin batera.\n4. TECNOBAL SL-k bere webgunean jasotako informazioaren aldaketak eta eguneratzeak egiteko eskubidea du, edozein unetan eta aldez aurretik jakinarazi gabe, hau eta sarbide baldintzak.\n5. TECNOBAL SL ez du bermatzen etenik edo akatsik webgunea, bere edukiak sartzeko, ezta dela eguneratzen da, nahiz eta ahalegin onena egin da izango da, hala badagokio, saihesteko, zuzena edo eguneratzeko.\n6. Webgune honetara sartzeko eta bertan jasotako informazioaren erabilerari dagokionez, bere eginbeharraren erantzukizuna da. TECNOBAL SL-k ez du inolako erantzukizunik izango, datu horien sarbide edo erabileratik sortutako ondorioak, kalteak edo kalteak. TECNOBAL SL ez da posible segurtasun-akatsak gerta daitezkeen edo erabiltzailearen sistema informatikoan (hardware eta software) eta eragindako kalte, fitxategiak edo dokumentuak bertan gordeta presentziaren ondorioz erantzule birusak erabiltzailearen ordenagailuan web-zerbitzuen eta edukien konexioetarako erabilitakoak, arakatzailearen funtzionamendua edo bere bertsio ez eguneratuak erabiltzea.\n7. TECNOBAL SL no emateagatik edo hirugarren loturen edukia web erreferentziatutako, edo birusak edo bestelako elementu bertan ordenagailu-sisteman aldaketak eragin ditzakete eza bermatzen (sortutako arduradun hardware eta software), dokumentuak edo erabiltzaile fitxategiak, edozein motatako kalte inolako erantzukizunik kenduta horregatik erabiltzaileari eragindako.\n8. Javier Ros Ustrell. bere produktu eta zerbitzuen eta zehazki horiek erregistratu "TECNOBAL SL eta Tiendabalanzas.es Tiendabalanzas.net Tecnobal.com" marka buruzkoei jabetza industrialeko eskubideak jabea zen. Hirugarren alderdien produktu eta zerbitzuen TECNOBAL SL hitzorduak buruzkoa. beren titularrek aitortu jabetza intelektuala, ez beren aipamen soila edo webgunearen itxura eskubideak edozein eskubide edo TECNOBAL SL erantzukizunak horien gainean, ezta abal, babesletza edo gomendio TECNOBAL arabera SL.\n9. baimenik gabe hau web, birsaltzeko duen informazioa, eta edozein jabetza intelektualaren eskubideak edo industria Javier Ros Ustrell urratzen erabilera izango ekintza legalak eragin lezake.\n10. webgune honetan edozein link etxeko orria edo sarrera izan behar du.\n11. TECNOBAL SL eta erabiltzailea, beste edozein jurisdikzio espresuki uko, bidali Auzitegi eta erabiltzailearen auzitegi duten web helbide honetara sarbidea sor daitezkeen eztabaidak konpontzeko. gertaera erabiltzaileak Espainiatik kanpo bizi diren ere, TECNOBAL SL eta erabiltzailearen aurkeztuko die, beste edozein jurisdikzio, Bartzelonako (Espainia) hiriko auzitegiek berariaz uko.